****

 **REPUBLIKA HRVATSKA**

**BJELOVARSKO-BILOGORSKA prijedlog**

 **Ž U P A N I J A**

 **OPĆINA ŠANDROVAC**

 **OPĆINSKO VIJEĆE**

**KLASA: 363-01/20-01/**

**URBROJ:2123-05-01-20-1**

**U Šandrovcu, \_\_\_. kolovoza 2020.**

Na temelju članka 104. Zakona o komunalnom gospodarstvu ( Narodne novine broj 68/18, 110/18, 32/20), članka 34. Statuta Općine Šandrovac (“Općinski glasnik Općine Šandrovac” broj 02/2018, 02/2020)   Općinsko vijeće Općine Šandrovac na svojoj \_\_\_. sjednici održanoj dana \_\_\_\_\_\_\_\_\_2020. godine donijelo je sljedeću

# ODLUKU

**o komunalnom redu**

1. **OPĆE ODREDBE**

**Članak 1.**

Ovom Odlukom propisuje se uređenje naselja, način uređenja i korištenja površina javne namjene i zemljišta u vlasništvu Općine Šandrovac (u daljnjem tekstu: Općina) za gospodarske i druge svrhe, uključujući i njihovo davanje na privremeno korištenje, te održavanje reda na tim površinama, uvjeti korištenja javnih parkirališta, nerazvrstanih cesta i drugih površina javne namjene za parkiranje vozila, održavanje čistoće i čuvanje površina javne namjene, uključujući uklanjanje snijega i leda s tih površina, mjere za provođenje ove Odluke, mjere za održavanje komunalnog reda koje poduzima komunalni redar, obveze pravnih i fizičkih osoba te prekršajne odredbe.

# Članak 2.

Pojedini pojmovi u smislu ove Odluke imaju sljedeće značenje:

* 1. ***javne površine*** su površine u općoj uporabi, a prema namjeni razlikuju se na:
* *javnoprometne površine* (javne ceste, nerazvrstane ceste, trgovi, šetnice, pješački prolazi, javna stubišta, pješačke zone, nogostupi, pločnici, mostovi, podvožnjaci, nadvožnjaci, pothodnici, nathodnici, tuneli, javna parkirališta, javne garaže, stajališta javnog prometa i slične površine);
* *javne zelene površine* su površine s vegetacijom (parkovi, park-šume, drvoredi, živice, dendrološki i cvjetni rasadnici, travnjaci, skupine ili pojedinačna stabla, zemljišni pojas uz javnoprometne površine na kojima je zasađeno zelenilo, zeleni otoci, zelene površine uz cestu u naselju, zelene površine uz objekte javne namjene, te odmorišta i staze koji su sastavni dijelovi zelenih površina), kojih je korištenje namijenjeno svima i na kojima se osim biljnog materijala mogu nalaziti dječja igrališta s pripadajućom opremom, rekreacijske površine, te ostali sadržaji.
	1. ***ostale javne površine***su površine uz sportske objekte, rekreacijske objekte i slično, objekte koji su namijenjeni za javne priredbe i druge slične površine, otvorene tržnice, groblja,
	2. ***komunalni objekti, uređaji i drugi objekti u općoj uporabi*** su javna rasvjeta, obavijesna ploča, ormarić, pano s planom naselja, odnosno s oznakom kulturnih dobara,

zaštićenih dijelova prirode ili s oznakom turističkih i sličnih objekata, nadstrešnica na stajalištu javnog prometa, javni sat, javni zahod, javni zdenac, vodoskok, fontana, koso dizalo - lift, javna telefonska govornica, samostojeći telekomunikacijski razvodni ormarići, poštanski sandučić, spomenik, skulptura i spomen-ploča;

* 1. ***pokretne naprave*** su lako prenosivi objekti koji služe za prodaju raznih artikala ili obavljanje određenih usluga, štandovi, klupe, kolica i sl., naprave za prodaju pića, napitaka i sladoleda, hladnjaci za sladoled, metalne i druge konstrukcije kao prodajni prostor ili prostor za uslužnu djelatnost, ambulantna, ugostiteljska i slična prikolica, otvoreni šank, naprave za igranje, automati, peći i drugi objekti za pečenje plodina, spremišta za priručni alat i materijal, pozornice i slične naprave, stolovi, stolice, pokretne ograde i druge naprave koje se postavljaju ispred ugostiteljskih, zanatskih i drugih radnji, odnosno u njihovoj neposrednoj blizini, vaze za cvijeće, suncobrani, tende, pokretne ograde, podesti, samostojeće montažno-demontažne nadstrešnice i druga oprema postavljena na javnoj površini za potrebe ugostiteljskih objekata u svrhu organiziranja otvorenih terasa ispred ugostiteljskih objekata, šatori povodom raznih manifestacija, cirkuski šatori, lunaparkovi, zabavne radnje, čuvarske, montažne i slične kućice, automobili kao prezentacija, promocija ili nagradni zgodici, zaštitne naprave na izlozima i slično;
	2. ***kiosk*** je tipski objekt lagane konstrukcije koji se može u cijelosti ili u dijelovima prenositi i postavljati pojedinačno ili u grupi, a služi za obavljanje gospodarske i druge djelatnosti;
	3. ***ploča s tvrtkom ili nazivom*** je ploča s tvrtkom pravne osobe ili imenom fizičke osobe obrtnika, odnosno nazivom obrta i drugo;
	4. ***zaštitne naprave*** su tende, roloi, zaštitne rešetke, kamere, alarmni uređaji i slični predmeti koji se postavljaju na pročelja;
	5. ***plakati*** su oglasi i slične objave reklamno-promidžbenog ili informativnog sadržaja;
	6. ***reklame*** su reklamne zastave, reklamna platna (na građevinskim skelama, ogradama i građevinama u rekonstrukciji ili gradnji), osvijetljene reklamne vitrine (citylight), putokazne reklame, pokretne reklame, transparenti, reklamne naljepnice, reklamni ormarići, oslikane reklamne poruke (na zidovima građevina, ogradama, tendama i slično), reklamni natpisi i drugi predmeti koji služe reklamiranju, osim reklamnih panoa;
	7. ***reklamni panoi*** su panoi, reklamni uređaji, konstrukcije i slično - samostojeći ili na objektima, reklamni stupovi (totemi i slično);
	8. ***parkovna oprema*** postavlja se na javne zelene površine, a namijenjena je igri djece ili rekreaciji građana (ljuljačke, tobogani, penjalice, vrtuljci, slične naprave za igru djece, klupe, stolovi, parkovne ogradice, stupići, košarice za smeće i slično);
	9. ***vanjski dijelovi zgrade*** su pročelja, izlozi, balkoni, terase, ulazna i garažna vrata, prozori, žljebovi, krovovi, dimnjaci, klime, antene i drugo;
	10. ***privremene građevine*** su montažni objekti i drugi objekti koji se postavljaju za potrebe sajmova i javnih manifestacija i prigodnog uređenja naselja;
	11. ***vozilima*** u smislu ove Odluke smatraju se sve vrste vozila na motorni i električni pogon, kao što su osobni automobili, teretni automobili, autobusi, kamperska vozila, motocikli, mopedi, traktori, radni strojevi, priključna vozila i slično.

# UREĐENJE NASELJA

**Članak 3.**

Naselja na području Općine moraju biti uređena.

Pod uređenjem naselja, u smislu ove Odluke, smatra se uređenost javnih površina kojima upravlja Općina i drugih površina u općoj uporabi i površina na upravljanju drugih, a osobito izgled i uređenost:

* vanjskih dijelova zgrada,
* dvorišta, zelenih površina, ograda uz zgradu i sličnih površina,
* ploča s imenom naselja, ulica, trgova, te pločica s kućnim brojem zgrada,
* izloga,
* zaštitnih naprava,
* ploča s tvrtkom ili nazivom,
* plakata, jarbola za zastave, reklamnih natpisa, reklama i reklamnih panoa,
* pokretnih naprava, kioska, reklama, reklamnih natpisa, reklamnih panoa i drugih naprava na zemljištu u vlasništvu pravnih i fizičkih osoba,
* komunalnih objekata, uređaja i drugih objekata u općoj uporabi,
* autobusna i druga stajališta, groblja,
* te sanitarno–komunalne mjere uređenja naselja.

# Vanjski dijelovi zgrada

**Članak 4.**

Vanjski dijelovi zgrada (pročelja, izlozi, balkoni, terase, ulazna i garažna vrata, prozori, žljebovi, krovovi, dimnjaci, klime, antene i drugo) u vlasništvu fizičkih i pravnih osoba, u dijelu koji je vidljiv s površine javne namjene moraju biti održavani i uredni.

Vlasnik, korisnik, odnosno upravitelj zgrade dužan je neodržavane i neuredne vanjske dijelove zgrade obnoviti i održavati tako da se obnovljeni dijelovi zgrade uklapaju u cjeloviti izgled zgrade.

Zabranjeno je djelomično uređivanje pročelja višestambenih zgrada, osim u slučaju kad višestambena zgrada ima više zasebnih ulaza, kada je dopušteno uređivanje pročelja za stanove koji pripadaju istom ulazu.

Zabranjeno je pisati grafite, poruke i slično te na drugi način uništavati vanjske dijelove zgrade.

# Članak 5.

Vlasnik, odnosno korisnik zgrade dužan je odmah otkloniti oštećenja vanjskih dijelova zgrade (pročelje ili pokrov postojeće zgrade), zbog kojih postoji opasnost za život i zdravlje ljudi ili imovinu veće vrijednosti, sukladno posebnim propisima o gradnji.

# Članka 6.

Na prozorima, vratima, terasama, balkonima, lođama, ogradama i drugim vanjskim dijelovima zgrade, zabranjeno je vješati ili izlagati rublje, posteljinu, sagove, krpe i druge predmete, ako se time ometa ili onemogućava prolaz pješaka.

S prozora, terasa, balkona, lođa, ograda i drugih vanjskih dijelova zgrade zabranjeno je istresati krpe, sagove i slično, bacati otpad, prolijevati vodu, cijediti vodu ili na drugi način onečišćavati javnu površinu.

Zabranjeno je crtati, pisati, prljati, mehanički oštećivati, uništavati ili na drugi način nagrđivati pročelja zgrada.

# Članak 7.

Na prozorima, balkonima, terasama i drugim sličnim dijelovima zgrade, u pravilu se drži cvijeće i ukrasno bilje i to na način da ne ugrožava sigurnost ljudi i imovine.

Antene i druge uređaje za prijem zemaljskih i satelitskih programa, rashladne (klima uređaje) i solarne uređaje, vlasnici, odnosno korisnici zgrade dužni su postaviti na vanjske dijelove zgrade i krovišta, koji nisu vidljivi s površine javne namjene uz koju neposredno graniče.

Iznimno, kada ne postoji druga mogućnost, oprema i uređaji iz prethodnog stavka ovoga članka mogu se postavljati na vanjske dijelove zgrade koji su vidljivi s površine javne namjene uz koju neposredno graniče, ali moraju biti postavljeni na visini od najmanje 3,5 metara od kote terena, a kapanje vode iz klima uređaja ne smije se izvoditi na javnu površinu.

U slučaju iz prethodnog stavka ovoga članka vlasnici, odnosno korisnici zgrade dužni su za postavljanje opreme i uređaja iz stavka 2. ovog članka, ishoditi odobrenje Jedinstvenog upravnog odjela Općine (u daljnjem tekstu: Nadležno tijelo).

Vlasnici, odnosno korisnici zgrade dužni za postavljanje drugih uređaja (npr. ATM uređaji - bankomati i sl.) na pročelju zgrade, kojima se pristupa s javne površine, ishoditi odobrenje Nadležnog tijela.

Za postavljanje uređaja iz prethodnog stavka ovoga članka i druge opreme (npr. izloga i sl.) na pročelje objekta/zgrade, kao i objekta/zgrade koji ima svojstvo pojedinačnog kulturnog dobra, kada se tim uređajima pristupa s javne površine, vlasnici, odnosno korisnici objekta dužni su prethodno ishoditi suglasnost tijela nadležnog za zaštitu i očuvanje kulturnog dobra, a potom i odobrenje Nadležnog tijela.

# Članak 8.

Vlasnik, nositelj prava na zgradi koja ima svojstvo pojedinačnog kulturnog dobra, kao i drugi imatelj kulturnog dobra, dužan je za sve zahvate na vanjskim dijelovima zgrade ishoditi odobrenje tijela nadležnog za zaštitu i očuvanje kulturnog dobra.

Zabranjeno je bilo kakvo izvođenje zahvata na vanjskim dijelovima zgrade iz stavka 1. ovoga članka bez odobrenja ili suprotno odobrenju tijela nadležnog za zaštitu i očuvanje kulturnog dobra.

Zabranjeno je oštećivanje, ispisivanje poruka i grafita na zgradama iz stavka 1. ovoga članka te djelomično bojanje pročelja bojama koje se ne uklapaju u cjelovitu sliku pročelja.

# Članak 9.

Zgrada koja svojim izgledom, zbog oštećenja ili dotrajalosti vanjskih dijelova, nagrđuje izgled ulice i naselja mora se urediti u tijeku godine u kojoj je ta okolnost utvrđena.

# Uređenje dvorišta, zelenih površina, ograda uz zgradu i sličnih površina

**Članak 10.**

Vlasnici, odnosno korisnici zgrada i neizgrađenog građevinskog zemljišta dužni

su dvorišta, vrtove, zelene i druge površine zgrada, neizgrađeno građevinsko zemljište te druge površine, u dijelu koji je vidljiv s javne površine, održavati urednima i čistima.

Ako se dvorišta, vrtovi, zelene i druge površine zgrada, neizgrađeno građevinsko zemljište, te druge površine uz javne površine, ne održavaju urednima i čistima, komunalni redar naredit će njihovom vlasniku, odnosno korisniku otklanjanje uočenih nedostataka.

Ukoliko vlasnici, odnosno korisnici prostora iz prethodnog stavka ovoga članka u ostavljenom roku ne postupe sukladno nalogu komunalnog redara, ti će se nedostaci otkloniti putem treće osobe na trošak vlasnika, odnosno korisnika prostora.

Dvorišta, vrtovi, neizgrađeno građevinsko zemljište i druge površine moraju se koristiti sukladno njihovoj namjeni, te s njih ne smiju dolaziti nikakve štetne imisije na javne površine, susjedne zgrade i druge objekte. Svojim stanjem i izgledom ne smiju narušavati estetski izgled okolnih površina.

Lišće, plodove i grane koji s površina iz stavka 1. ovoga članka padnu na javnoprometnu površinu, vlasnici, odnosno korisnici, dužni su odmah ukloniti i površinu očistiti, a sakupljeni biootpad odložiti u za to posebno označene vreće.

Na prostorima dvorišta, vrtova, zelenih i drugih površina uz javne površine zabranjeno je odlagati otpad, posebice stare automobile, strojeve, električne i druge aparate i predmete iz kućanstva, građevinsku šutu, daske, dotrajale predmete i drugo što narušava izgled okoliša, te spaljivati sve vrste otpadnih tvari.

# Članak 11.

Građevine oborinske odvodnje iz stambenih zgrada, poslovnih i drugih prostora grade i održavaju njihovi vlasnici kao internu odvodnju na način da oborinske vode prikupljaju i ispuštaju unutar građevinskih čestica zgrada putem retencija i upojnih građevina.

Nije dozvoljeno priključivanje interne odvodnje oborinskih voda na javni sustav odvodnje.

Iznimno, u nepovoljnim uvjetima izgradnje zgrada u odnosu na uvjete odvodnje (zgrade bez vrtova odnosno nedostatne površine za izgradnju upojnih građevina, depresije zgrade u odnosu na javnoprometnu površinu uz zemljište nedovoljne upojne moći) moguće je priključiti i oborinske vode te zgrade.

# Članak 12.

Vlasnici odnosno korisnici zgrada, stanova, poslovnih ili drugih prostorija na području Općine, kao proizvođači otpada (u daljnjem tekstu: Proizvođači otpada), dužni su posjedovati posude za komunalni otpad, koje u pravilu moraju držati na vlastitom zemljištu i održavati ih u čistom i urednom stanju.

Posude za miješani komunalni otpad Proizvođači otpada trebaju držati na onim mjestima na kojima se ne narušava estetski izgled okolnih površina.

Ako posudu za komunalni otpad Proizvođač otpada iz opravdanih razloga nije u mogućnosti postaviti na vlastitom zemljištu, ista se uz suglasnost Nadležnog tijela može postaviti i na drugom mjestu, koje mora biti ograđeno i održavati se u čistom i urednom stanju, a na kojem se zbog toga neće stvarati nečistoća, ometati promet, niti umanjiti estetski izgled ulice ili okoline.

Zabranjeno je postavljati posude za komunalni otpad na mjestima iz prethodnog stavka ovoga članka bez suglasnosti Nadležnog tijela.

Posude za komunalni otpad postavljaju se tako da svojim položajem i smještajem što bolje ispune svrhu za koju se koriste.

# Članak 13.

Proizvođači otpada dužni su komunalni otpad odlagati u svoje posude za komunalni otpad.

Proizvođači otpada dužni su pažljivo puniti posude za komunalni otpad tako da se otpad ne rasipa po njima ili oko njih.

Posude za komunalni otpad nije dozvoljeno pretrpavati otpadom na način da se time otežava zatvaranje posude.

Posude za komunalni otpad moraju imati ispravne poklopce, koje su Proizvođači otpada nakon odlaganja, odnosno radnici koji skupljaju i odvoze komunalni otpad nakon utovara, dužni zatvoriti, a posudu vratiti na mjesto s kojeg su je uzeli.

Zabranjeno je odlaganje otpada izvan posuda za komunalni otpad.

Zabranjeno je odlaganje komunalnog otpada u posude za komunalni otpad koji su u tuđem vlasništvu.

# Članak 14.

Ograde uz javne površine moraju se postavljati tako da ne ometaju korištenje javnih površina, da ne predstavljaju opasnost za sigurnost i imovinu ljudi te da se vizualno uklapaju u okolni izgled. Ograde uz javne površine vlasnici, odnosno korisnici moraju redovito održavati.

Vlasnici, odnosno korisnici ograda od ukrasne živice ili drugog ukrasnog bilja, kada se one nalaze uz javnoprometne površine, dužni su prije započinjanja radova na orezivanju poduzeti sve mjere kako bi se za vrijeme rezidbe zaštitili ljudi i imovina, a nakon završetka radova na orezivanju dužni su odmah očistiti javnu površinu.

Ograde od ukrasne živice i drveće uz javnoprometne površine vlasnici, odnosno korisnici moraju redovito održavati i orezivati tako da ne prelaze preko regulacijske linije na javnoprometnu površinu, ne zaklanjaju preglednost, ne ometaju normalno kretanje pješaka i sigurnost prometa, ne zaklanjaju prometnu i svjetlosnu signalizaciju te javnu rasvjetu.

# Članak 15.

Ako postoji opasnost od rušenja stabla na javnu površinu i ozljeđivanja ljudi i/ili oštećenja imovine, komunalni redar će rješenjem narediti vlasniku, odnosno korisniku zemljišta potrebne zahvate na stablu.

# Članak 16.

Javne zelene površine ispred stambenih i poslovnih zgrada mogu se, radi zaštite, ograditi metalnim stupićima, žardinjerama s cvijećem ili ukrasnom živicom, ako to neće ometati normalno kretanje pješaka, prometovanje vozila i ako neće smanjivati preglednost.

Odobrenje za ograđivanje javnih zelenih površina, vlasniku građevine ispred koje se traži ograđivanje, izdaje Nadležno tijelo.

# Članak 17.

Pravna ili fizička osoba koja upravlja ili gospodari sportskim, rekreacijskim i drugim sličnim objektima, spomen-područjima, grobljima, i drugim sličnim površinama mora ih održavati urednima, čistima i redovito održavati zelenu površinu unutar tih prostora, te brinuti za njezinu zaštitu i obnovu.

Vlasnik individualnog stambenog objekta, vlasnik ili korisnik poslovnog objekta, škole, zdravstvene ustanove, crkve i slično, obvezatan je osigurati obnovu, uređenje, održavanje i zaštitu zelene površine na zemljištu koje pripada objektu, odnosno zelenim površinama koje se nalaze u okviru ograđenog okoliša tog objekta.

Vlasnik ili korisnik stambene zgrade, obvezatan je osigurati održavanje i zaštitu zelene površine na zemljištu koje služi redovitoj upotrebi i predstavlja okoliš zgrade.

Pravna ili fizička osoba koja upravlja površinama iz stavaka 1., 2. i 3. ovoga članka mora objekte i uređaje na njima održavati urednima i ispravnima.

Pravna ili fizička osoba koja se koristi ili upravlja površinama i objektima iz stavka 1. ovoga članka mora, na vidnom mjestu, istaknuti pravila o održavanju reda, čistoće, zaštite zelenila i slično.

Ukoliko osobe iz stavka 1. ovoga članka ne ispune obvezu održavanja reda, čistoće i zaštite zelene površine, isto će se izvršiti preko treće osobe na njihov trošak.

# Ploče s imenom naselja, ulica, trgova i pločice s brojem zgrade

**Članak 18.**

Na području Općine naselja, ulice i trgovi moraju biti označeni imenom, a zgrade moraju biti obilježene brojevima.

Naselja, ulice, trgovi i zgrade označavaju se i obilježavaju na način i po postupku propisanom posebnim propisom.

# Članak 19.

Za označavanje imena naselja, ulica i trgova postavljaju se ploče, table, a na zgrade se postavljaju pločice s kućnim brojem zgrade.

Vlasnik zgrade dužan je na zgradu postaviti pločicu s kućnim brojem zgrade najkasnije prije početka korištenja zgrade.

Vlasnik, odnosno upravitelj zgrade, dužan je voditi brigu o tome da zgrada bude stalno obilježena kućnim brojem.

Zabranjeno je oštećivati i uništavati te neovlašteno skidati i mijenjati table, ploče i pločice iz stavka 1. ovoga članka.

# Izlozi

**Članak 20.**

Izlozi, izložbeni ormarići i druga slična oprema poslovnog prostora (u daljnjem

tekstu: izlog) moraju biti tehnički i estetski oblikovani, odgovarajuće osvijetljeni u skladu s izgledom zgrade i okoliša, tako da izravno ne obasjavaju prometnu površinu, a svojim položajem ne smiju onemogućiti ili otežati korištenje javnih površina.

Na javnoj površini pored ulaza u poslovni prostor mogu se, u svrhu njegova uljepšavanja i ukrašavanja, postaviti tegle sa cvijećem.

Vlasnik, odnosno korisnik poslovnog prostora dužan je izlog držati urednim i

čistim.

 Za blagdane i prigodne manifestacije izlozi mogu biti prigodno uređeni.

Vllasnik, odnosno korisnik poslovnog prostora ne smije u izlogu držati ambalažu

ili skladištiti robu, niti smije izlagati robu izvan izloga i poslovnog prostora.

Za izlaganje živog cvijeća izvan poslovnog prostora vlasnik, odnosno korisnik istog dužan je ishoditi odobrenje Nadležnog tijela.

# Članak 21.

Zabranjeno je uništavati izloge, te po njima ispisivati poruke i obavijesti, crtati, šarati i na drugi ih način prljati ili nagrđivati. Iznimno, na izlozima je dopušteno isticati privremene obavijesti o prigodnim i sezonskim sniženjima.

Vlasnik, odnosno korisnik poslovnog prostora koji se ne koristi, dužan je izlog, vrata i ostale otvore uredno prekriti neprozirnim materijalom, te onemogućiti uvid u unutrašnjost poslovnog prostora.

Vlasnik, odnosno korisnik izloga dužan je oštećenja na izlogu ukloniti bez odgode, a najkasnije u roku od 15 dana od nastanka oštećenja.

Komunalni redar rješenjem će narediti vlasniku, odnosno korisniku izloga uklanjanje oštećenja iz stavka 3. ovoga članka.

Ako vlasnik, odnosno korisnik ne postupi po rješenju iz stavka 4. ovoga članka, a postoji neposredna opasnost za sigurnost prolaznika, Općina će izvršenje rješenja provesti putem treće osobe na trošak vlasnika, odnosno korisnika poslovnog prostora.

# Zaštitne naprave

**Članak 22.**

Zaštitne naprave su tende, roloi, zaštitne rešetke, kamere, alarmni uređaji i slični predmeti, koji se postavljaju na vanjske dijelove zgrade.

Zaštitne naprave iz prethodnog stavka ovoga članka moraju biti uredne i ispravne.

# Članak 23.

Kamere se postavljaju za provođenje nadzora radi prevencije protupravnih ponašanja i utvrđivanja počinitelja prekršaja, te zaštite imovine u vlasništvu Općine, sukladno posebnim propisima, s obvezom javnog isticanja natpisa da je prostor pod video nadzorom.

Kamere se postavljaju na temelju odobrenja Nadležnog tijela po prethodno pribavljenoj suglasnosti ministarstva nadležnog za unutarnje poslove, te Agencije za zaštitu osobnih podataka.

Pravna osoba ili fizička osoba obrtnik kojoj je Općina povjerila postavljanje i održavanje kamera dužna ih je održavati ispravnima.

# Ploča s tvrtkom ili nazivom

**Članak 24.**

Pravna osoba, fizička osoba obrtnik ili osoba koja obavlja drugu samostalnu djelatnost ističe ploču s nazivom tvrtke ili obrta, odnosno druge samostalnu djelatnosti na poslovnu prostoriju u kojoj posluje.

Ustanove i druge institucije ističu naziv na mjestu određenom posebnim propisima, odnosno na objekt u kojem se nalazi poslovni prostor ustanove, odnosno institucije.

Pravna osoba, fizička osoba obrtnik ili osoba koja obavlja drugu samostalnu djelatnost, te ustanova i druga institucija, može na pročelje zgrade u kojoj koristi poslovni prostor postaviti i ploču s natpisom i imenom poslovnog prostora, obavijest o djelatnosti koju obavlja, te obavijest o radnom vremenu (u daljnjem tekstu: natpis).

Natpis mora biti tehnički i estetski oblikovan i uredan, maksimalnih dimenzija visine 0,5 m i dužine 1 m, a tekst pravopisno ispravno napisan.

Svi natpisi većih dimenzija u smislu ove Odluke smatraju se reklamama i za njihovo postavljanje potrebno je odobrenje Nadležnog tijela.

# Članak 25.

Ploča s tvrtkom, nazivom i natpisom dimenzija većih od propisanih stavkom 4. prethodnog članka, na pročelje zgrade postavlja se na temelju odobrenja Nadležnog tijela.

Pravna ili fizička osoba iz stavaka 1. i 2. prethodnog članka, mora održavati ploču s tvrtkom, nazivom i natpisom, urednom, čistom i čitkom, a u slučaju njezine dotrajalosti istu mora obnoviti, odnosno zamijeniti.

Zabranjeno je predmete iz prethodnog stavka ovoga članka prljati i uništavati.

Pravna ili fizička osoba iz stavaka 1. i 2. prethodnog članka dužna je ukloniti ploču s tvrtkom, nazivom i natpisom s pročelja zgrade u roku od 15 dana od dana prestanka obavljanja djelatnosti, odnosno prestanka korištenja poslovnog prostora te pročelje zgrade vratiti u prvobitno stanje.

Ako pravna ili fizička osoba iz stavaka 1. i 2. prethodnog članka ne postupi sukladno stavku 4. ovoga članka, komunalni redar rješenjem će narediti uklanjanje ploče s tvrtkom, nazivom i natpisom.

Ako pravna ili fizička osoba iz stavaka 1. i 2. prethodnog članka ne postupi po rješenju komunalnog redara iz prethodnog stavka ovoga članka, ploča s tvrtkom, nazivom i natpisom uklonit će se putem treće osobe na njihov trošak.

# Plakati, jarboli za zastave, reklamni natpisi, reklame i reklamni panoi

**Članak 26.**

Plakati, oglasi i slične objave reklamno-promidžbenog ili informativnog sadržaja (u daljnjem tekstu: plakati) mogu se bez posebnog odobrenja postavljati samo na oglasnim ili reklamnim pločama, oglasnim stupovima, oglasnim ormarićima, oglasnim panoima i drugim oglasnim prostorima koji služe isključivo za navedenu namjenu.

Iznimno, na temelju odobrenja Nadležnog tijela, za određene javne manifestacije plakati se mogu postavljati i na druga mjesta, osim na stabla, pročelja zgrada, ograde i telefonske govornice, prometnu signalizaciju, trafostanice, energetske ormariće, objekte i uređaje javne namjene, te druga mjesta koja nisu za to namijenjena.

Za postavljene plakate odgovorna je osoba koja ih postavlja i organizator priredbe ili manifestacije, odnosno pravna ili fizička osoba čiji se proizvod ili usluga plakatom oglašava.

Troškove uklanjanja plakata, kao i čišćenja mjesta na kojima ne smiju biti postavljeni, snosi organizator priredbe ili manifestacije, odnosno pravna ili fizička osoba čiji se proizvod ili usluga plakatom oglašava.

Zabranjeno je postavljanje plakata na mjestima koja ne služe za tu namjenu bez odobrenja ili suprotno odobrenju Nadležnog tijela.

# Članak 27.

Uredno postavljene plakate zabranjeno je prljati, oštećivati ili uništavati.

Osoba koja je postavila plakate, oglase i druge slične objave, odnosno organizator priredbe ili manifestacije, odnosno pravna ili fizička osoba čiji se proizvod ili usluga plakatom oglašava, dužni su ih ukloniti odmah po isteku održavanja priredbe, manifestacije ili drugog događaja koji se oglašava, odnosno odmah po isteku roka na koji su imali odobrenje, a korištene površine očistiti i urediti.

Ukoliko osobe iz prethodnog stavka ne uklone, odnosno ne urede i ne očiste korištene površine sukladno prethodnom stavku Općina će to učiniti putem treće osobe, a za nastale troškove teretit će osobe iz prethodnog stavka, solidarno.

# Članak 28.

Odredbe članaka 26. i 27. ove Odluke odnose se i na oglašavanje za potrebe izborne promidžbe.

# Članak 29.

Jarbol za zastave postavlja se na pročelja zgrada, zemljištu uz objekte te javne površine.

Na jarbolima se postavljaju državne, županijske i općinske zastave te prigodne zastave za određene manifestacije, kao i reklamne zastave.

Jarbol se postavlja na temelju odobrenja Nadležnog tijela.

# Članak 30.

Zastava Republike Hrvatske ističe se sukladno posebnim propisima. Jarboli za zastave i zastave moraju biti uredni, čisti i neoštećeni.

# Članak 31.

Reklame su reklamne zastave, reklamna platna (na građevinskim skelama, ogradama i građevinama u rekonstrukciji ili gradnji), osvijetljene reklamne vitrine (citylight), putokazne reklame, pokretne reklame, transparenti, reklamne naljepnice, reklamni ormarići, oslikane reklamne poruke (na zidovima građevina, ogradama, tendama, prometnicama i slično), reklamni natpisi i drugi predmeti koji služe reklamiranju, osim reklamnih panoa.

Reklame iz stavka 1. ovoga članka postavljaju se na javnu površinu na temelju odobrenja Nadležnog tijela, ako posebnim popisima nije drugačije određeno.

Zabranjeno je postavljanje reklama iz stavka 1. ovoga članka na javnu površinu bez odobrenja ili suprotno odobrenju Nadležnog tijela.

Zabranjeno je bacati reklamne i druge letke (iz zrakoplova, balona i slično) na javne površine bez odobrenja ili suprotno odobrenju Nadležnog tijela.

# Članak 32.

Reklamni panoi su panoi, reklamni uređaji, konstrukcije i slično - samostojeći ili na objektima te reklamni stupovi (totemi i slično).

Reklamni panoi postavljaju se na javne površine na temelju odobrenja Nadležnog tijela, ako posebnim popisima nije drugačije određeno.

Zabranjeno je postavljanje reklamnog panoa na javnu površinu bez odobrenja ili suprotno odobrenju Nadležnog tijela.

Tvrtka ili ime vlasnika reklamnog panoa moraju biti istaknuti na reklamnom

panou.

Ako reklamni pano nema istaknutu reklamnu poruku, vlasnik ga je dužan

prekriti odgovarajućim materijalom bijele boje.

# Članak 33.

Vlasnici, odnosno korisnici plakata, jarbola za zastave, reklamnih natpisa, reklama i reklamnih panoa moraju ih održavati u urednom i ispravnom stanju, a oštećene, dotrajale ili uništene obnoviti, zamijeniti novima ili ukloniti.

Zabranjeno je predmete iz stavka 1. ovog članka prljati i uništavati.

# Članka 34.

Priključivanje reklama, reklamnih natpisa i reklamnih panoa na sustav javne rasvjete nije dopušteno.

Osvjetljavanje reklama, reklamnih natpisa i reklamnih panoa može se izvesti samo na način kojim se ne stvara svjetlosno onečišćenje, odnosno tako da promjena razine prirodne svjetlosti u noćnim uvjetima, uzrokovana emisijom svjetlosti iz umjetnih izvora svjetlosti, ne djeluje štetno na ljudsko zdravlje i ne ugrožava sigurnost u prometu zbog bliještanja.

# Članak 35.

Postavljanje reklama, reklamnih natpisa i reklamnih panoa te druge slične opreme koja se koristi za komercijalne potrebe na zaštitnim ogradama gradilišta ili neizgrađenog građevinskog zemljišta kada su iste postavljene na javnim površinama, dopušteno je samo uz odobrenje Nadležnog tijela.

# Članak 36.

Signalizacija na području Općine postavlja se na mjestima koja posebnom odlukom odredi općinski načelnik, a na prijedlog Nadležnog tijela.

# Pokretne naprave, kiosci, reklame, reklamni natpisi, reklamni panoi i druge naprave na zemljištu u vlasništvu pravnih i fizičkih osoba

**Članak 37.**

Pokretne naprave, kiosci, reklame, reklamni natpisi, reklamni panoi i druge naprave na zemljištu u vlasništvu pravnih i fizičkih osoba mogu se postavljati samo na onim mjestima na kojima se zbog toga neće stvarati suvišna buka, svjetlosno onečišćenje, nečistoća, ugrožavati sigurnost prometa, te na mjestima na kojima se neće umanjiti estetski izgled toga mjesta.

Odobrenje za postavljanje predmeta iz stavka 1. ovoga članka na zemljištu u vlasništvu pravnih i fizičkih osoba daje Nadležno tijelo.

Zabranjeno je postavljanje predmeta iz stavka 1. ovoga članka na zemljištu u vlasništvu pravnih i fizičkih osoba bez odobrenja ili suprotno odobrenju Nadležnog tijela.

Vlasnici predmeta iz stavka 1. ovoga članka na zemljištu u vlasništvu pravnih i fizičkih osoba moraju ih održavati urednima i ispravnima.

Uz zahtjev za postavljanje pokretne naprave, kioska, reklame, reklamnog natpisa, reklamnog panoa i druge naprave potrebno je priložiti dokaz o pravu korištenja nekretnine (dokaz o vlasništvu zemljišta, ugovor o zakupu zemljišta, suglasnost vlasnika zemljišta i slično), skicu ili fotografiju i fotomontažu pokretne naprave, tehnički opis, potvrdu nadležnog tijela Općine o plaćanju dospjelih obveza, te druge isprave sukladno propisima o gradnji.

Zahtjev iz prethodnog stavka ovoga članka ne može biti odobren ukoliko podnositelj zahtjeva nije podmirio sve dospjele obveze prema Općini.

# Komunalni objekti, uređaji i drugi objekti u općoj uporabi

**Članak 38.**

Komunalni objekti, uređaji i drugi objekti u općoj uporabi (u daljnjem tekstu: objekti u općoj uporabi) postavljaju se na javnim površinama radi uređenja Općine, pružanja usluga održavanja komunalne infrastrukture i lakšeg snalaženja građana na području Općine.

# Članak 39.

Objekti u općoj uporabi su:

* javna rasvjeta,
* ploče s orijentacijskim planom Općine,
* hidranti i slični objekti i uređaji,
* poštanski sandučići,
* spomenici, spomen-ploče, skulpture i slični predmeti,
* autobusna i druga stajališta, parkirališta i groblja.

# Članak 40.

Pravna osoba ili fizička osoba obrtnik, kojoj je Općina povjerila na održavanje ili upravljanje objekte u općoj uporabi, odnosno vlasnik, dužan ih je održavati urednima, čistima i funkcionalno ispravnima.

Osoba iz stavka 1. ovoga članka, dužna je nastala oštećenja i kvarove otkloniti u najkraćem roku, a najkasnije u roku od 10 dana od utvrđivanja oštećenja ili kvara.

Zabranjeno je pisati grafite, poruke i slično te na drugi način oštećivati i uništavati objekte u općoj uporabi.

# Javna rasvjeta

**Članak 41.**

Javnoprometne površine, javne zelene površine i ostale površine (javne površine školskog, zdravstvenog i drugog društvenog značaja u vlasništvu Općine) moraju biti opremljene sustavom javne rasvjete.

Javna rasvjeta mora biti izvedena u skladu sa suvremenom svjetlosnom tehnikom uvažavajući načelo energetske učinkovitosti te biti funkcionalna, ekološki prihvatljiva i estetski oblikovana.

Pri postavljanju javne rasvjete mora se voditi računa o vrijednosti i značenju te izgledu pojedinih dijelova Općine, pojedinih javnih površina i njihovoj namjeni kao i potrebama prometa i građana.

Fizička ili pravna osoba kojoj je Općina povjerila održavanje javne rasvjete, opremu i uređaje javne rasvjete mora redovito održavati u stanju funkcionalne sposobnosti i ispravnosti (prati, ličiti, mijenjati dotrajale i oštećene dijelove, žarulje i slično).

Zabranjeno je priključivanje električnih instalacija rasvjete i drugih instalacija na sustav javne rasvjete te drugo korištenje sustava javne rasvjete, bez odobrenja Nadležnog tijela.

# Članak 42.

Javna rasvjeta mora svijetliti uz uvažavanje provedbe mjera uštede električne energije.

# Članak 43.

Zabranjeno je oštećivanje i uništavanje rasvjetnih stupova i rasvjetnih tijela. Zabranjeno je na rasvjetne stupove postavljanje transparenata, lijepljenje oglasa,

obavijesti, reklama i slično, a iznimno je dopušteno uz odobrenje Nadležnog tijela.

Postavljanje ukrasnih zastavica, informativno-promidžbenih panoa, vertikalne i svjetlosne prometne signalizacije i slične opreme na rasvjetne stupove može se dopustiti samo uz odobrenje Nadležnog tijela**.**

# Ploče s orijentacijskim planom Općine

**Članak 44.**

U cilju lakšeg snalaženja građana i turista, na području Općine mogu se postavljati ploče s orijentacijskim planom Općine.

Ploče s orijentacijskim planom Općine postavljaju se na mjestima na kojima se okuplja veći broj ljudi, na glavnim prilazima Općini i na drugim za to određenim mjestima.

U orijentacijskom planu moraju biti ucrtane glavne ulice, trgovi, parkovi, najvažniji objekti u Općini (škola, dječji vrtić, pošta, zdravstvena ustanova i slično) te oznaka mjesta na kojem se plan nalazi.

Ploče s orijentacijskim planom postavlja i održava Općina, odnosno za to ovlaštena pravna ili fizička osoba.

# Hidranti i slični objekti i uređaji

**Članak 45.**

Protupožarni hidranti i hidranti za pranje i zalijevanje javnih površina moraju se održavati u ispravnom stanju.

Zabranjeno je uništavanje, oštećivanje ili neovlaštena uporaba hidranata za vlastite potrebe (pranje automobila ili privatnih površina i prostora).

Na području Općine, uz odobrenje Nadležnog tijela, mogu se graditi i postavljati javne česme i slični objekti i uređaji koji svojim izgledom uljepšavaju okoliš.

 Objekti i uređaji moraju biti ispravni i uredni, te ih je zabranjeno uništavati, onečišćavati, po njima šarati, crtati ili ih na drugi način prljati i nagrđivati, odnosno nenamjenski koristiti (za kupanje ili vaditi bačen novac).

# Poštanski sandučići

**Članak 46.**

Poštanski sandučići u pravilu se postavljaju na mjestima na kojima se građani okupljaju i dulje zadržavaju, kao što su trgovi, stambene zgrade s većim brojem stanova i slični prostori, tako da svojim izgledom ne narušavaju okoliš te da zadovoljavaju estetske kriterije.

Poštanski sandučići postavljaju se uz odobrenje Nadležnog tijela, na način da ih mogu koristiti osobe s posebnim potrebama.

Poštanske sandučiće postavljaju i održavaju pravne osobe koje pružaju telekomunikacijske i poštanske usluge.

Zabranjeno je postavljati poštanske sandučiće bez odobrenja Nadležnog tijela.

# Spomenici, spomen-ploče, skulpture i slični predmeti

**Članak 47.**

Na području Općine na objekte, javne površine i druge prostore dopušteno je postavljati spomenike, spomen ploče, skulpture i slične predmete, te postavljene uklanjati, samo uz odobrenje Nadležnog tijela, ukoliko posebnim propisima nije drugačije određeno.

# Članak 48.

Uz zahtjev za postavljanje spomenika, spomen ploča, skulptura i sličnih predmeta, koji se podnosi Nadležnom tijelu, podnositelj zahtjeva obavezno dostavlja idejni projekt, tehnički opis, oznaku lokacije, obrazloženje o potrebi postave predmeta i drugu dokumentaciju.

U postupku izdavanja odobrenja za postavljanje ili uklanjanje spomenika, spomen ploča, skulptura i sličnih predmeta, Nadležno tijelo pribavit će suglasnost tijela nadležnog za zaštitu i očuvanje kulturnog dobra ukoliko se spomenici, spomen ploče, skulpture i slični predmeti postavljaju ili uklanjaju sa pojedinačnog kulturnog dobra.

# Članak 49.

Osobe na čiji je zahtjev postavljen spomenik, spomen ploča, skulptura i slični predmeti, dužne su ih držati urednima i zaštititi od uništavanja, a ukoliko te osobe više ne postoje o održavanju se brine Općina.

Postavljene spomenike, spomen ploče, skulpture i slične predmete, zabranjeno je prljati, po njima pisati, crtati ili ih na bilo koji drugi način oštećivati.

# Autobusna i druga stajališta i groblja

* + - 1. Autobusna i druga stajališta

# Članak 50.

Stajališta javnog prometa moraju, u pravilu, biti natkrivena i opremljena klupama te se moraju održavati u čistom i ispravnom stanju, a svako oštećenje tih prostora mora se u najkraćem mogućem roku popraviti.

Stajališta moraju biti čista i u ispravnom stanju, te se ne smiju koristi protivno namjeni za koju su određena.

Stajališta iz stavka 1. i 2. ovoga članka održava Općina, odnosno za to ovlaštena pravna ili fizička osoba.

# Članak 51.

Na području Općine zabranjeno je obavljati iskrcaj i ukrcaj putnika javnog i izvanrednog prijevoza izvan stajališta označenih prometnom signalizacijom za tu namjenu.

* + - 1. Groblja

# Članak 52.

Pravna ili fizička osoba kojoj je Općina povjerila upravljanje grobljima mora ih održavati čistima i urednima.

Održavanje groblja, grobnih mjesta i nadgrobnih spomenika uređuje se posebnom odlukom.

# Sanitarno-komunalne mjere

* + - 1. Septičke i sabirne jame

# Članak 53.

Septičke jame na području Općine mogu se graditi i koristiti samo tamo gdje ne postoji mogućnost priključenja građevina na uređaje za odvodnju otpadnih voda.

Septičke i sabirne jame grade se i s njima se postupa, sukladno posebnim propisima.

Septičke i sabirne jame moraju biti vodonepropusne, a pražnjenje trebaju obavljati ovlaštene osobe.

Čišćenje septičkih jama obavlja ovlaštena fizička ili pravna osoba u skladu sa sanitarno tehničkim uvjetima, a na zahtjev vlasnika, odnosno korisnika septičke jame.

# Članak 54.

Vlasnici odnosno korisnici septičkih jama dužni su redovno i na vrijeme zatražiti čišćenje septičkih jama kako ne bi došlo do prelijevanja, a time i onečišćavanja okoline. Troškove čišćenja septičkih jama snosi vlasnik, odnosno korisnik septičke jame.

Komunalno redarstvo kada utvrdi da se septička jama prelijeva ili propušta fekalije naredit će njezino čišćenje vlasniku, odnosno korisniku iste.

Ako vlasnik odnosno korisnik septičke jame ne postupi na način utvrđen u prethodnom stavku ovoga članka, čišćenje septičke jame izvršit će ovlaštena pravna osoba na teret njezinog vlasnika odnosno korisnika.

Zabranjeno je izlijevati fekalije u vodotoke, odnosno izvan za to predviđenih mjesta.

* + - 1. Dezinsekcija i deratizacija te uklanjanje ustajale vode iz okoliša

# Članak 55.

U svrhu zaštite zdravlja građana i stvaranja uvjeta za svakodnevni normalni život, tijekom godine obavlja se sustavna dezinsekcija, dok se sustavna deratizacija javnih površina obavlja dva puta godišnje (proljeće – jesen), uz njezino obvezno održavanje cijele godine.

Pod pojmom sustavne dezinsekcije podrazumijeva se prskanje ili zamagljivanje odgovarajućim sredstvima u cilju uništavanja muha, komaraca i drugih insekata.

Pod pojmom sustavne deratizacije podrazumijeva se postavljanje odgovarajućih mamaca za uništavanje štakora i drugih glodavaca.

Opseg, način, vrijeme i ostali uvjeti obavljanja obvezne sustavne dezinsekcije i deratizacije utvrđuju se Programom mjera obvezatne preventivne dezinsekcije i deratizacije za područje Općine, kojega u obliku izvoda iz Programa mjera obvezatne preventivne dezinsekcije i deratizacije za područje Bjelovarsko-bilogorske županije donosi Zavod za javno zdravstvo Bjelovarsko-bilogorske županije.

# Članak 56.

Na poziv komunalnog redara, pravna ili fizička osoba kojoj su povjereni poslovi dezinsekcije i deratizacije, dužna je iste ponoviti ukoliko se ocjeni da je taj postupak potreban.

Ovlaštena osoba iz stavka 1. ovoga članka dužna je prije početka izvođenja sustavne dezinsekcije i deratizacije na odgovarajući način obavijestiti građane o početku i završetku izvođenja tih radova.

# Članak 57.

U razdoblju od 15. travnja do 30. studenoga nalaže se svim građanima te svim javnim i privatnim subjektima, a posebno odgovornim osobama poduzeća na područjima koja su posebno kritična za širenje pojave, kao što su gradilišta, područja trgovina, parkirališta, vrtići i područja drugih proizvodnih aktivnosti i poslova koja predstavljaju pogodne prostore za množenje komaraca, s čak i najmanjim zadržavanjima vode, da:

* ne ostavljaju predmete koji su spremnici bilo koje prirode, oblika i namjene na otvorenom prostoru (javnom ili privatnom) uključujući terase i balkone gdje se mogu pojaviti, pa čak i povremeno zadržati u stajaćem obliku kišnica kako bi se izbjeglo stvaranje žarišta infestacije,
* nadzorom, čišćenjem i hermetičkim zatvaranjem s nepropusnim pokrivalima i poklopcima svih spremnika ostavljenim na otvorenom onemoguće zadržavanje vode u njihovoj unutrašnjosti,
* prazne i čiste (ako ne koriste) posude za vodu u svakodnevnoj upotrebi, kao što su vazni tanjurići, male zdjelice za piće za kućne ljubimce, limenke za zalijevanje i slično,
* pokrivaju poklopcima, presvlakama ili ako je moguće s mrežama za komarce nepokretne posude u kojima se povremeno može zadržavati voda, kao što su betonirani spremnici, limene bačve za zalijevanje vrtova i slično,
* često izmjenjuju vodu u vazama za cvijeće na grobljima ili da ih ispune pijeskom ili kamenjem ako se koristi umjetno cvijeće,
* u cilju izbjegavanja stvaranja stagnacije vode u vrtovima i poljima, održavaju vegetaciju niskom te uklanjaju suho granje,
* sve posude prije unošenja u zatvoreno za vrijeme zime kao i prije iznošenja vani u toplom dijelu sezone dobro očiste (navika unošenja bilja u zatvoreno za vrijeme zime je jedan od glavnih načina stvaranja komaraca iz zimskih jajašaca te njihove ponovne pojave s početkom zalijevanja i porastom temperatura u proljeće),
* čišćenjem slivnike održavaju u najboljem stanju prije svakog ciklusa larvicidnog tretmana,
* oborinske vode koje se skupljaju u slivnicima, rešetkama i sličnim odvodima na privatnim površinama tretiraju larvicidnim sredstvima Preventivne mjere mogu u potpunosti zamijeniti tretiranje površina adulticidnim sredstvima. Nasuprot adulticidnim mjerama su mjere poput zatvaranja poklopcima šahtova, slivnika, prekrivanje mrežama za komarce posuda te održavanje istih na odgovarajući način bez ostataka lišća.),
* kondenzat iz klimatizacijskih uređaja odvode na način da voda ne stagnira,

# Članak 58.

U razdoblju od 15. travnja do 30. studenoga nadalje se nalaže da:

* sve tvrtke i svi ostali koji uzgajaju životinje trebaju održavati sve raslinje i posude za vodu, uključujući i one koji se nalaze na otvorenom prostoru,
* sve tvrtke i ustanove koje upravljaju zgradama namijenjenim za stanovanje i druge svrhe kao i vlasnici zgrada održavaju u stanju najbolje ispravnosti sustave za prikupljanje otpadnih voda u postojećim zgradama i na području uz zgrade, pažljivo izbjegavajući sakupljanje pa makar i privremeno stajaće vode,
* su svi odgovorni na gradilištima u slučaju obustave radova koje traje dulje od pet dana dužni izbjegavati zadržavanje vode u području iskopa, u bačvama i drugim spremnicima, a ako su im za rad potrebni razni spremnici za vodu, isti trebaju biti hermetički zatvoreni ili ih treba potpuno prekriti, te su dužni osigurati uređenje tla i svih prisutnih materijala koji mogu zadržavati vodu,
* svi subjekti koji upravljaju održavanjem odvodnje vode, uz cestovne putove, trebaju iste održavati u najboljem stanju na način da se istjecanje kišnice vrši u odvodne kanale, te izbjegava nakupljanje ostataka koji mogu omesti pravilno istjecanje vode u odvodne kanale,
* svi koji su odgovorni za zalijevanje zelenih površina i vrtova zalijevanje trebali bi vršiti izravno preko pumpe, a u slučaju ako se zalijevanje vrši iz spremnika, onda bi iste trebali povremeno prazniti poslije uporabe i poklapati tijesno prijanjajućim poklopcima ili dobro nategnutim mrežama za komarce,
* svi vlasnici i odgovorne osobe skladišta, industrijskih, zanatskih i trgovačkih pogona, koji koriste otvoreni prostor, a posebno oni koji sakupljaju sekundarne obnovljive tvari, trebaju usvojiti i primjenjivati mjere za sprječavanje sakupljanja vode
	+ - 1. Držanje domaćih životinja

# Članak 59.

Na području naselja u općini Šandrovac dopušteno je držati domaće životinje: kopitare, papkare i perad.

Pod kopitarima smatraju se konji, magarci, mazge i mule. Pod papkarima smatraju se goveda, ovce, koze i svinje. Pod peradi smatraju se kokoši, purani, guske, patke, prepelice i druga domaća perad i pernata divljač.

# Članak 60.

Komunalni redar može rješenjem zabraniti držanje domaćih životinja na područjima gdje je to dopušteno, ako se time ometaju okolni stanari, ne provode higijensko-sanitarne, tehničke i druge mjere, šire štetne imisije (neugodan miris) ili narušava izgled naselja.

Ako se životinje drže u zabranjenoj zoni, komunalni redar izdat će rješenje o uklanjanju s rokom izvršenja.

Ukoliko vlasnik životinja ne postupi po rješenju iz stavaka 1. i 2. ovoga članka, postupak uklanjanja provest će ovlaštena pravna ili fizička osoba kojoj je Općina povjerila poslove veterinarsko-higijeničarskog servisa.

# UREĐENJE I KORIŠTENJE POVRŠINA JAVNE NAMJENE I ZEMLJIŠTA U VLASNIŠTVU OPĆINE TE ODRŽAVANJE REDA NA TIM POVRŠINAMA

1. **Uređenje javnih zelenih površina**

**Članak 61.**

Javne zelene površine moraju se redovito održavati, tako da svojim izgledom uljepšavaju naselje i služe svrsi za koju su namijenjene.

# Članak 62.

Javne zelene površine održavaju se u skladu s Programom održavanja komunalne infrastrukture, te prema operativnim i terminskim planovima, koje utvrđuje Nadležno tijelo.

Pod održavanjem javne zelene površine smatra se posebice:

* sadnja i uzgoj biljnih nasada,
* rezidba i oblikovanje stabala i grmlja,
* okopavanje i plijevljene grmlja i živice,
* kosidba trave,
* zalijevanje zelenih površina i bilja,
* gnojenje i prihranjivanje biljnog materijala koji raste u nepovoljnim uvjetima (drvoredi i slično),
* uklanjanje starih i bolesnih stabala i zamjena novima,
* uklanjanje otpalog granja, lišća i drugih otpadaka,
* obnova uništenog i dotrajalog biljnog materijala,
* održavanje posuda sa ukrasnim biljem u urednom i ispravnom stanju,
* preventivno djelovanje na sprječavanju biljnih bolesti, uništavanje biljnih štetnika, te kontinuirano provođenje zaštite zelenila,
* održavanje pješačkih putova i naprava na javnoj zelenoj površini (oprema) u urednom stanju (ličenje i popravci klupa, košarica za otpatke, popločenja i slično),
* postavljanje zaštitne ograde od prikladnog materijala, odnosno živice na mjestima ugroženim od uništavanja,
* redovito održavanje i zamjena zaštitnih stupića i ograda,
* održavanje dječjih igrališta,
* postavljanje ploča s upozorenjima za zaštitu javne zelene površine,
* obnavljanje, a po potrebi i rekonstrukcija, zapuštenih javnih zelenih površina,
* uređenje i privođenje namjeni neuređenih javnih zelenih površina.

Javne zelene površine održava Općina, odnosno pravna ili fizička osoba kojoj je povjerena djelatnost održavanja javnih zelenih površina.

# Prigodno uređenje javnih površina

**Članak 63.**

U povodu državnih i drugih blagdana, obljetnica, raznih kulturnih i sportskih manifestacija i sličnih događanja, može se organizirati prigodno uređivanje javnih površina.

Prigodno uređivanje javnih površina iz stavka 1. ovoga članka organizira se privremenim postavljanjem objekata, uređaja, pokretnih naprava, opreme, ukrasa, ukrasnih žaruljica, božićnih drvaca i slično.

Za privremeno postavljanje montažnih objekata, uređaja, pokretnih naprava, opreme i slično na javne površine, potrebno je odobrenje Nadležnog tijela.

Svjetleće žaruljice, ukrasni predmeti bez reklamnih poruka, ukrasna drvca i slično, postavljaju se prema uvjetima i na način koji utvrđuje Nadležno tijelo.

Pravna ili fizička osoba koja je postavila predmete iz stavka 2. ovoga članka iste je dužna ukloniti najkasnije u roku od 7 dana od prestanka prigode za koju su postavljene.

# Korištenje javnih površina i zemljišta u vlasništvu Općine

**Članak 64.**

Javne površine na području Općine koriste se u skladu s njihovom namjenom.

Općina je dužna osigurati mogućnost korištenja površina javne namjene na način koji omogućava kretanje osoba s posebnim potrebama.

# Članak 65.

Javne površine i zemljište u vlasništvu Općine mogu se, uz odobrenje Nadležnog tijela, privremeno koristiti za postavljenje: pokretnih naprava, kioska, montažnih objekata i slično, terasa za pružanje ugostiteljskih usluga, reklama, zabavnih radnji i cirkusa, ledenica za sladoled i rashladnih vitrina za piće, aparata za kokice i razne slastice, automata za prodaju napitaka, sladoleda, cigareta i slične robe, peći za pečenje plodina, građevinskih skela, kontejnera i slično, organizaciju gradilišta, odlaganje građevinskog materijala, pozornica i drugih privremenih građevina i predmeta za potrebe održavanja javnih manifestacija i sajmova, izlaganje robe, održavanje prezentacija radi

reklamiranja ili prodaje određenih proizvoda, održavanje javnih skupova, priredbi i manifestacija i druge namjene.

Zabranjeno je korištenje javnih površina i zemljišta u vlasništvu Općine bez odobrenja ili suprotno odobrenju Nadležnog tijela.

# Članak 66.

Zabranjeno je koristiti javne površine i zemljište u vlasništvu Općine za igru i sport, ukoliko one nisu za tu svrhu namijenjene, bez odobrenja Nadležnog tijela.

Javnu površinu uređenu kao dječje igralište i postavljenu opremu na javnoj površini (trampolin, klackalice, njihalice, ljuljačke, penjalice, vrtuljci i slično) dopušteno je koristiti samo dobnoj skupini za koju je to namijenjeno.

Na javnim površinama i zemljištu u vlasništvu Općine nije dopušteno organiziranje hazardnih igara i igara na sreću, prikupljanje donacija i milodara, bez odobrenja Nadležnog tijela.

Zabranjeno je parkove, trgove, parkirališta, travnjake, klupe i druga javna mjesta koristiti za ležanje i spavanje.

Zabranjeno je za prometovanje motornih vozila koristiti javne površine na kojim nije dopušten promet motornim vozilima (trgovi, pločnici, šetnice, pješačke zone, biciklističke i pješačke staze i dr.).

Zbog opasnosti za sigurnost ljudi i imovine zabranjeno je bez odobrenja nadležnog ministarstva koristiti pirotehnička sredstva na javnim površinama.

# Članak 67.

Zauzimanjem javnih površina, uz odobrenje Nadležnog tijela**,** ne smije se spriječiti ili onemogućiti korištenje susjednih objekta i javnoprometnih površina, odnosno za zauzimanje javne površine moraju biti ispunjeni sljedeći uvjeti:

1. prostor koji ostaje za prolaz pješaka ne smije biti uži od 2 m,
2. zauzimanje javnih površina mora odgovarati propisima o sigurnosti prometa i svojim položajem ne smije smanjivati preglednost i onemogućiti odvijanje prometa,
3. zauzimanjem javnih površina ne smije se onemogućiti pristup vatrogasnim vozilima, vozilima hitne medicinske pomoći i korištenju hidranta,
4. zauzimanjem se ne smije stvarati prekomjerna buka i dodatno onečišćenje javnih površina,
5. korisnici su dužni zauzete javne površine držati u urednom stanju.

# Članak 68.

Korištenje javne površine ili zemljišta u vlasništvu Općine neće se odobriti podnositelju zahtjeva:

1. ukoliko javna površina ili zemljište u vlasništvu Općine ne zadovoljava propisane uvjete za namjenu za koju se traži korištenje,
2. ako ima dugovanja prema Općini i trgovačkim društvima u vlasništvu Općine po bilo kojoj osnovi,
3. ukoliko ne priloži potrebnu dokumentaciju,
4. ako je prethodno koristio javnu površinu ili zemljište u vlasništvu Općine, suprotno odobrenju, odnosno ako se nije držao uvjeta iz odobrenja, uslijed čega je doneseno rješenje o ukidanju odobrenja.

# Članak 69.

Za korištenje javnih površina ili zemljišta u vlasništvu Općine plaća se naknada sukladno Odluci o visini i načinu obračuna naknade za korištenje javne površine.

# Postavljanje pokretnih naprava, kioska, montažnih objekata i slično

**Članak 70.**

Pokretne naprave, kiosci, montažni objekti i druge naprave, te naprave za potrebe javnih manifestacija, postavljaju se tako da svojim položajem i smještajem što bolje ispune svrhu i namjenu za koju se koriste.

Naprave i objekti iz stavka 1. ovoga članka mogu se prema svojoj namjeni postavljati samo na onim mjestima na kojima se zbog toga neće stvarati suvišna buka, nečistoća ili ometati promet, te na onim mjestima na kojima se neće umanjiti estetski i opći izgled toga mjesta.

Postavljanjem montažnih objekata i drugih naprava iz stavka 1. ovoga članka ne smije se ometati korištenje zgrada ili drugih objekata i ugrožavati sigurnost prometa, te uništavati javne zelene površine.

# Članak 71.

Lokacije za postavljanje pokretnih naprava i objekata iz stavka 1. prethodnog članka na javnim površinama određuju se Planom namjene javnih površina, koje donosi općinski načelnik na prijedlog Nadležnog tijela.

Zabranjeno je postavljanje pokretnih naprava, kioska, montažnih objekata i slično bez odobrenja ili suprotno odobrenju Nadležnog tijela.

Vlasnici pokretnih naprava, kioska, montažnih objekata i slično moraju ih držati urednima i ispravnima, te redovito čistiti njihov okoliš.

Odobrenjem iz stavka 2. ovoga članka određuje se: lokacija za postavljanje objekta, veličina objekta, te izgled i vrijeme na koje se objekt postavlja.

Uz zahtjev za postavljanje pokretne naprave, kioska, montažnog objekta i slično, potrebno je priložiti skicu objekta, fotomontažu objekta i tehnički opis, te potvrdu nadležnog tijela Općine o plaćenim svim dospjelim obvezama.

# Članak 72.

Zabranjeno je postavljati na javne površine montažne objekte i druge naprave za

potrebe javnih manifestacija bez odobrenja ili suprotno odobrenju Nadležnog tijela.

# Članak 73.

Na javnim površinama zabranjeno je izlaganje i nuđenje robe na prodaju putem pokretnih prodavača, kao i pružanje marketinških i sličnih usluga bez odobrenja ili suprotno odobrenju Nadležnog tijela.

# Postavljanje ugostiteljskih terasa na javnim površinama

**Članak 74.**

Javne površine za postavljanje stolova, stolica, suncobrana i slično radi organiziranja otvorenih terasa dodjeljuju se isključivo za obavljanje ugostiteljske djelatnosti.

Predmeti iz prethodnog stavka ovoga članka, kao i stalci, police, reklamni panoi i slično, postavljaju se isključivo u okviru odobrene javne površine.

Odobrenje za korištenje javne površine iz stavka 1. ovoga članka izdaje Nadležno tijelo, a sukladno Planu namjene javnih površina koji donosi općinski načelnik.

Odobrenjem iz stavka 3. ovoga članka određuje se: lokacija, veličina terase, vrijeme i način korištenja.

Za namjenu iz stavka 1. ovoga članka, javna površina može se dati na korištenje uz uvjet:

* da zauzimanje određene javne površine ne ugrožava sigurnost i redovan protok sudionika u prometu,
* da zauzimanje određene javne površine ne sprječava i ne remeti slobodan prolaz vozila javnih službi (hitna pomoć, vatrogasci, policija, komunalna služba i slično),
* da se podnositelj zahtjeva u prethodnom korištenju iste ili druge javne površine nije ponašao protivno odredbama akata o komunalnom redu i javnom redu i miru na području Općine,
* da je podnositelj zahtjeva kao raniji korisnik iste ili druge javne površine uredno i na vrijeme plaćao sve obveze po osnovi korištenja javne površine i da je koristio javnu površinu u skladu s uvjetima iz odobrenja,
* da u trenutku podnošenja zahtjeva podnositelj nema dugovanja prema Općini po osnovi poreza, doprinosa, naknada i drugih prihoda koji su zakonom ili drugim propisima utvrđeni kao prihod Općine,
* da u trenutku podnošenja zahtjeva podnositelj zahtjeva nema dugovanja prema trgovačkim društvima u vlasništvu ili većinskom vlasništvu Općine.

Zabranjeno je na javnim površinama postavljanje predmeta iz stavaka 1. i 2. ovoga članka bez odobrenja ili suprotno odobrenju Nadležnog tijela.

# Članak 75.

Zabranjeno je sa ugostiteljskih terasa na otvorenom reproduciranje glazbe sa zvučnih kutija ili razglasnih uređaja u vremenu od 2,00 do 6,00 sati, osim ako za isto postoji pisano odobrenje Nadležnog tijela. Za protivno postupanje odgovoran je vlasnik ugostiteljskog objekta.

Pravne i fizičke osobe mogu držati živu glazbu i pjevače samo uz uvjete i odobrenje Nadležnog tijela.

Pravnim i fizičkim osobama iz prethodnog stavka ovoga članka, ukoliko držanje žive glazbe i pjevača uznemirava građane koji stanuju u neposrednoj blizini, Nadležno tijelo može zabraniti pjevanje odnosno izvođenje glazbe.

Zabrana i ograničenje sviranja i pjevanja ne odnosi se na kulturno-umjetnička događanja u okviru planiranih programa Nadležnog tijela odnosno lokalne turističke zajednice.

# Članak 76.

Vlasnici ili korisnici poslovnih prostora koji koriste javnu površinu, dužni su je održavati čistom i urednom.

Stolovi i stolice, zaštita od sunca (suncobrani, tende i sl.), kao i ostala oprema na javnoj površini, moraju biti od kvalitetnog materijala, tehnički ispravni i primjereno oblikovani.

# Članak 77.

Vlasnik ili korisnik poslovnog prostora za postavljanje tende na javnu površinu mora ishoditi odobrenje Nadležnog tijela.

Zabranjeno je postavljanje tende na javnu površinu bez odobrenja ili suprotno odobrenju Nadležnog tijela.

Ukoliko je javna površina završno obrađena kamenim opločenjem zabranjuje se postavljanje tende na način da se vertikalni nosači učvršćuju u kameno opločenje.

Zabranjeno je bušenje kamenog opločenja ili oštećivanje javnih površina na bilo koji način.

# Članak 78.

Vlasnik ili korisnik poslovnog prostora dužan je nakon isteka ugovora o zakupu/korištenju javne površine ukloniti stolove, stolice i ostalu opremu s javne površine, te istu dovesti u prvobitno stanje.

Eventualna oštećenja kamenog opločenja nastala od strane korisnika javne površine, isti je dužan popraviti o vlastitom trošku u roku od 8 dana od njihovog nastanka odnosno od dana kada su oštećenja utvrđena.

U slučaju da korisnik javne površine ne postupi sukladno odredbama stavka 1. i

2. ovoga članka, Općina će izvršiti navedene radnje putem treće osobe, te nastali trošak naplatiti od korisnika javne površine.

# Članak 79.

Uređenje i opremanje odobrenih javnih površina koje podrazumijeva veće, složenije i obimnije zahvate u prostoru, dopušteno je isključivo uz posebno odobrenje općinskog načelnika i Nadležnog tijela.

# Postavljanje reklama na javnim površinama

**Članak 80.**

Reklama na javnoj površini svojim oblikom, materijalom, dimenzijama i bojama mora se uklopiti u postojeće okruženje, ne smije ugrožavati sigurnost prometa niti zaklanjati postojeću prometnu signalizaciju.

Reklame se ne mogu postavljati na javne površine unutar drvoreda, unutar skupine stabala, grmlja, živice, unutar parkova, trgova, dječjih igrališta i slično.

Reklama može biti osvijetljena samo na način kojim se ne stvara svjetlosno onečišćenje.

Vlasnik reklame na javnoj površini istu je dužan držati u urednom i ispravnom

stanju.

# Članak 81.

Zahtjevu za izdavanje odobrenja za postavljanje reklame na javnoj površini podnositelj je dužan priložiti idejno rješenje, tehnički opis, skicu ili fotomontažu mjesta na kojem se reklama postavlja (mikrolokacija), a za svjetleće reklame vrstu osvjetljenja i opis priključka na elektromrežu.

# Članak 82.

Lokacije za postavljanje reklama na javnim površinama određuju se Planom namjene javnih površina za postavljanje reklama koji donosi općinski načelnik na prijedlog Nadležnog tijela.

Odobrenje za postavljanje reklama na javnoj površini daje Nadležno tijelo sukladno Planu iz stavka 1. ovoga članka.

Za postavljanje reklama na javnoj površini plaća se naknada sukladno Odluci o visini i načinu obračuna naknade za korištenje javne površine.

Smatra se da je reklama postavljena na javnu površinu i kada se montira na objekt koji je u vlasništvu pravnih ili fizičkih osoba, ako se reklama u cijelosti ili dijelom nalazi u zračnom prostoru iznad javne površine. Za tako postavljenu reklamu također je potrebno ishoditi odobrenje tijela iz stavka 2. ovoga članka, te se za istu plaća naknada.

Zabranjeno je postavljanje reklama na javnim površinama bez odobrenja ili suprotno odobrenju Nadležnog tijela.

Reklamiranje putem razglasa smatra se reklamiranjem na javnim površinama ako se zvuk čuje sa javnih površina te je za isto potrebno ishoditi odobrenje Nadležnog tijela. Zabranjeno je reklamiranje putem razglasa na javnim površinama bez odobrenja ili suprotno odobrenju Nadležnog tijela.

# Korištenje javnih zelenih površina

**Članak 83.**

Za postavljanje objekata, uređaja i naprava, te obavljanje bilo kakvih radova na javnim zelenim površinama, osim radova redovnog održavanja javnih zelenih površina, potrebno je odobrenje Nadležnog tijela.

Odobrenjem iz stavka 1. ovoga članka određuje se: lokacija za postavljanje objekta, izgled objekta, uređaja ili naprave koja se postavlja, način uređivanja zauzete površine i vrijeme njenog korištenja.

Ukoliko se radi o korištenju javnih zelenih površina u svrhu izvođenja određenih radova, odobrenjem iz stavka 1. ovoga članka određuje se lokacija na kojoj se radovi obavljaju, vrsta radova, uvjeti za izvođenje radova, te obveza i način očuvanja i sanacije javne zelene površine nakon završetka radova.

Zabranjeno je postavljanje objekata, uređaja ili naprava, te obavljanje bilo kakvih radova na javnim zelenim površinama bez odobrenja ili suprotno odobrenju Nadležnog tijela.

# Članak 84.

Za postavljanje parkovne opreme na javnim zelenim površinama potrebno je odobrenje Nadležnog tijela.

Pod parkovnom opremom u smislu ove Odluke smatra se: ljuljačka, tobogan, penjalica, vrtuljak i slične naprave za igru djece, klupa, stol, parkovna ogradica, zaštitni stupići, posude za otpatke i slično.

U odobrenju iz stavka 1. ovoga članka odredit će se mjesto i način postavljanja, izgled opreme i drugi uvjeti od značenja za izgled i uređenost javne zelene površine.

Dotrajala parkovna oprema mora se u što kraćem roku popraviti ili zamijeniti novom.

Zabranjeno je postavljanje parkovne opreme na javnim zelenim površinama bez odobrenja ili suprotno odobrenju Nadležnog tijela.

# Članak 85.

Prilikom gradnje objekta uz javnu zelenu površinu, izvođač, odnosno investitor dužan je, u pravilu, sačuvati postojeća stabla te ih zaštititi na način da se deblo obloži oplatama ili ih zaštititi na drugi način.

# Članak 86.

Na javnoj zelenoj površini naročito je zabranjeno bez odobrenja ili suprotno odobrenju Nadležnog tijela:

* prekopavati javne zelene površine,
* postavljati bilo kakve objekte, naprave, reklamne panoe i slično,
* odlagati građevinski materijal,
* sjeći i saditi bilje.

Troškove sanacije i čišćenja javne zelene površine na kojoj su obavljeni radovi bez odobrenja ili suprotno odobrenju Nadležnog tijela, snose izvođač odnosno investitor radova solidarno.

# 4. Prokopi, istovar i utovar građevinskog materijala, postavljanje skela, krana i ograda te ostali građevinski radovi na javnim površinama

**Članak 87.**

Zabranjeno je na javnim površinama obavljati bilo kakve radove bez odobrenja, odnosno suprotno odobrenju Nadležnog tijela.

U slučaju hitnih intervencija komunalnih poduzeća radi saniranja kvarova na vodovodnim, elektroenergetskim i drugim sustavima vitalnim za normalno funkcioniranje Općine ili građana, uz prethodnu obavijest moguće je izvršiti prokop javnih površina bez odobrenja Nadležnog tijela.

Investitor odnosno izvođač radova dužan je nakon izvršenih radova na javnim površinama istu vratiti u prvobitno stanje.

Ukoliko investitor odnosno izvođač radova ne vrati javnu površinu u prvobitno stanje, Općina ili druga osoba koju Općina za to ovlasti izvršiti će povrat javne površine u prvobitno stanje o trošku investitora odnosno izvođača radova.

# Članak 88.

Za prokope, istovar, smještaj i utovar građevnog materijala, postavu kontejnera za potrebe gradilišta, podizanje građevinskih skela, krana i ograda gradilišta za sanaciju i rekonstrukciju ili zaštitu od padanja dijelova fasada, popravak vanjskih dijelova zgrada i slične građevinske radove ili gradnju objekta, može se privremeno u opravdanim slučajevima koristiti javne površine i druge površine uz nju, sukladno propisima o gradnji i sigurnosti prometa.

Za obavljanje radova iz prethodnog stavka ovoga članka na javnoj površini i drugim površinama uz nju investitor odnosno izvođač radova dužan je ishoditi odobrenje Nadležnog tijela kojim će se utvrditi lokacija, uvjeti i vrijeme trajanja radova, mjere sigurnosti i zaštite, uvjeti saniranja javne površine i slično, te obveza dovođenja javne površine u stanje prije izvođenja radova (prvobitno stanje).

Zahtjev za izdavanje odobrenja iz stavka 2. ovoga članka mora sadržavati: opis radova, vrijeme potrebno za obavljanje radova i zauzimanje javne površine, tehničku dokumentaciju o prokopu i dozvole sukladno propisima o gradnji.

Zabranjeno je obavljanje radova iz stavka 1. ovoga članka bez odobrenja ili suprotno odobrenju Nadležnog tijela.

# Članak 89.

Nakon ishodovanja odobrenja prethodnog članka ove Odluke, a prije početka radova te nakon završetka istih, investitor odnosno izvođač radova dužan je o tome obavijestiti komunalno redarstvo.

# Članak 90.

Prilikom izvođenja radova iz članaka 87. i 88. ove Odluke investitor odnosno izvođač radova dužan je poduzeti sve propisane i uobičajene mjere sigurnosti, te mjere zaštite javne površine. Za sigurnost radova i zaštitu javne površine odgovorni su investitor i izvođač radova solidarno.

# Članak 91.

Pod prokopima se podrazumijevaju radovi na iskopima kanala na javnoprometnim površinama, javnim zelenim površinama i ostalim javnim površinama.

Radi građenja, rekonstrukcije i održavanja objekata i uređaja komunalne i druge infrastrukture, može se vršiti prokop javne površine, privremeno zauzeti javna površina i privremeno ograničiti promet vozila i pješaka. Za privremenu regulaciju prometa potrebno je ishoditi prometni elaborat.

Pod radovima u smislu stavka 1. ovoga članka podrazumijevaju se gradnja, rekonstrukcija, sanacija, zamjena ili uklanjanje vodova, objekata i uređaja komunalne i druge infrastrukture te postavljanje elektroenergetskog i telefonskog priključka na električni i telefonski sustav, kao i priključaka na komunalnu infrastrukturu (opskrba pitkom vodom, odvodnja otpadnih voda i drugo).

# Članak 92.

Privremeno korištenje javne površine za podizanje građevinskih skela, krana i ograda gradilišta i slično za potrebe gradilišta odobrava se na vrijeme do 2 mjeseca, uz mogućnost ponovnog produženja ukoliko to radovi zahtijevaju.

Ako se s radovima na objektu ne započne u roku od 7 dana od dana postavljanja građevinske skele, krana ili ograde gradilišta ili ako se na vrijeme duže od 30 dana zaustavi gradnja, investitor odnosno izvođač radova (podnositelj zahtjeva) dužan je građevinsku skelu, kran ili ogradu gradilišta i drugi materijal odmah ukloniti s javne površine.

Ako podnositelj zahtjeva ne postupi sukladno stavku 2. ovoga članka, komunalni redar naredit će rješenjem investitoru odnosno izvođaču radova uklanjanje građevinske skele, krana, ograde gradilišta i drugog materijala putem treće osobe, na trošak investitora odnosno izvođača.

Za korištenje javnih površina za podizanje građevinskih skela, krana i ograda gradilišta i slično za potrebe gradilišta plaća se naknada sukladno Odluci o visini i načinu obračuna naknade za korištenje javne površine.

# Članak 93.

Investitor odnosno izvođač građevinskih radova dužan je osigurati da se zemlja ne rasipa, da se vreće i otpad ne raznose po javnim površinama, a ostali rastresiti materijal da se drži u sanducima i ogradama ako radovi na istom mjestu traju duže od 24 sata.

Građevinski materijal mora biti stalno složen, tako da ne sprječava otjecanje oborinskih voda.

Miješanje betona i morta dopušteno je smo u posebnim posudama (miješalicama), te na plastičnim folijama ili limovima.

Prolaz ispod skela investitor odnosno izvođač građevinskih radova dužan je zaštititi od sipanja i padanja materijala, a uz vodoravnu mora osigurati i okomitu zaštitu.

Skelom ili ogradom zauzeti dio javnoprometne površine mora se propisno označiti i osvijetliti od sumraka do svanuća.

# Članak 94.

Prigodom izvođenja radova iz članaka 87. i 88. ove Odluke investitor odnosno izvođač građevinskih radova dužan je poduzimati mjere sprečavanja onečišćavanja javnih površina, a osobito:

1. čistiti, odnosno osigurati čišćenje javnoprometne površine oko gradilišta od svih vrsta građevinskih i drugih materijala, blata i slično, čije taloženje na javnoprometnim površinama je posljedica izvođenja radova,
2. polijevati trošni materijal za vrijeme rušenja građevinskih objekata kako bi se spriječilo stvaranje prašine,
3. čistiti ulične slivnike u neposrednoj blizini mjesta na kojima se radovi izvode,
4. deponirati građevni materijal u okviru gradilišta tako da se ne ometa promet i slobodno otjecanje vode te da se materijal ne raznosi po javnim površinama,
5. gospodariti građevnim otpadom nastalim tijekom građenja na gradilištu sukladno propisima koji uređuju gospodarenje otpadom uz propisanu prateću dokumentaciju (prateće listove),
6. rabiti i/ili zbrinuti građevni otpad nastao tijekom građenja na gradilištu sukladno propisima koji uređuju gospodarenje otpadom uz propisanu prateću dokumentaciju,
7. preuzeti spremnik za miješani komunalni otpad od davatelja javne usluge prikupljanja miješanog komunalnog i biorazgradivog komunalnog otpada.

# Članak 95.

Kod većih zemljanih radova Nadležno tijelo odredit će investitoru odnosno izvođaču građevinskih radova određene ulice za odvoz i dovoz materijala.

# Članak 96.

Nakon završetka radova investitor odnosno izvođač radova dužan je s javne površine ukloniti sve materijale, opremu i predmete u roku od 24 sata od završetka radova, a oštećenja na javnim površinama otkloniti o svom trošku u roku od 5 dana, te zauzetu javnu površinu vratiti u prvobitno stanje, odnosno u stanje u kakvom je bila prije izvođenja radova, a davatelju javne usluge prikupljanja miješanog komunalnog i biorazgradivog komunalnog otpada vratiti preuzeti spremnik za miješani komunalni otpad.

Investitor odnosno izvođač radova dužan je najkasnije 24 sata nakon završetka radova i uklanjanja materijala i opreme s korištene javne površine, obavijestiti komunalno redarstvo da mu zauzeta javna površina više nije potrebna.

Komunalni redar pregledat će korištenu javnu površinu i ako ustanovi da postoji kakvo oštećenje naredit će investitoru odnosno izvođaču radova da o vlastitom trošku dovede korištenu javnu površinu u prvobitno stanje.

Ukoliko izvođač odnosno investitor ne postupi po rješenju iz prethodnog stavka ovoga članka korištena javna površina dovest će se u prvobitno stanje putem treće osobe, a o trošku investitora odnosno izvođača radova.

# Članak 97.

Investitor odnosno izvođač građevinskih radova dužan je višak zemlje od iskopa i otpadni građevinski materijal odlagati na za tu svrhu predviđena odlagališta.

Određivanje lokacije odlagališta odredit će Općina sukladno prostornim mogućnostima.

Zabranjeno je odlagati zemlju od iskopa i otpadni građevinski materijal izvan odlagališta predviđenih za tu svrhu.

# Članak 98.

Ako se javna površina upotrebljava za istovar i utovar rastresitog materijala (šuta i slično) na njoj se smije složiti samo onoliko materijala koliko se može odvesti u tijeku jednog dana.

Zabranjeno je uz drveće na javnoj površini odlagati građevinski materijal, šutu, glomazni i drugi otpad.

# Članak 99.

Za iskrcaj ogrijeva te za piljenje i cijepanje drva, ponajprije treba upotrebljavati vlastito zemljište.

U slučaju potrebe, javnoprometna površina može se, uz odobrenje Nadležnog tijela, privremeno koristiti za iskrcaj ogrijeva, ali tako da se ne ometa cestovni i pješački promet, a drva se moraju složiti tako da se spriječi njihovo kotrljanje na kolnik.

Iskrcani ogrjev ili drugi materijali moraju se ukloniti s javnoprometne površine najkasnije u roku 24 sata, a upotrijebljena se površina mora odmah očistiti od piljevine i drugih otpadaka.

Zabranjeno je cijepati drva i izvoditi slične radove na javnoprometnim površinama.

Zabranjeno je javnoprometnu površinu upotrebljavati za poslove iz stavka 2. ovoga članka bez odobrenje ili suprotno odobrenju Nadležnog tijela.

# Članak 100.

Utovar i istovar robe i materijala mora se obavljati ponajprije izvan javnih površina.

U opravdanim slučajevima, kao npr. radi nedostatka prostora ili kolnog ulaza i slično, istovar i utovar robe i materijala mogu se privremeno obaviti na javnoprometnim površinama, osim na mjestima na kojima je to izričito zabranjeno.

Ako se iznimno, roba i materijal moraju istovariti na javnoprometnu površinu, tada se moraju složiti tako da se ne ometa cestovni i pješački promet i moraju se odmah ukloniti.

# 5. Uklanjanje protupravno postavljenih predmeta

**Članak 101.**

Predmeti, naprave i objekti postavljeni na javne površine, zemljište u vlasništvu Općine, te na površine i objekte u vlasništvu drugih osoba, suprotno odredbama ove Odluke, smatraju se protupravno postavljenim predmetima, napravama i objektima i moraju se odmah ukloniti.

# Članak 102.

Vlasniku odnosno korisniku protupravno postavljenog predmeta, naprave i objekta, komunalni redar naredit će rješenjem njegovo uklanjanje.

Ako vlasnik odnosno korisnik protupravno postavljenog predmeta, naprave i objekta ne postupi po rješenju komunalnog redara iz stavka 1. ovoga članka, izvršenje rješenja provest će se putem treće osobe na odgovornost i trošak vlasnika, odnosno korisnika.

# Članak 103.

U slučaju potrebe hitnog oslobađanja javne površine od protupravno postavljenog ili ostavljenog predmeta, naprave i objekta, radi osiguranja javnog reda i sigurnosti, te otklanjanja neposredne opasnosti za život i zdravlje ljudi ili imovinu veće vrijednosti, komunalno redarstvo može uz pomoć odgovarajućih službi, takve predmete, naprave i objekte odmah ukloniti s javne površine, te rješenjem obvezati vlasnika odnosno korisnika da u roku od 30 dana od dana dostavljanja rješenja preuzme predmet, napravu i objekt uz prethodno plaćanje troškova postupka, prijevoza, čuvanja i drugih troškova, ako ih je bilo.

Uklonjeni predmet, napravu ili objekt vlasnik će preuzeti po namirenju troškova čuvanja, prijevoza i drugih troškova, ako ih je bilo.

# Članak 104.

Ukoliko je vlasnik ili korisnik protupravno postavljenog predmeta, naprave i objekta nepoznat, komunalni redar donijet će rješenje protiv nepoznate osobe.

# Članak 105.

Ako obaviješteni vlasnik ili korisnik ne preuzme uklonjen predmet, napravu ili objekt, ili ako vlasnik ili korisnik nije poznat ili ga nije bilo moguće obavijestiti u dva pokušaja, s uklonjenim predmetom, napravom ili objektom postupit će se po propisima koji uređuju postupanje s napuštenim stvarima.

# Članak 106.

Ako predmet, naprava ili objekt koji je postavljen na javnu površinu temeljem odobrenja Nadležnog tijela ima nedostatke ili oštećenja ili nije postavljen sukladno odobrenju, komunalni redar naredit će vlasniku odnosno korisniku uklanjanje nedostataka ili oštećenja, odnosno njegovo postavljanje sukladno odobrenju.

Ako vlasnik ili korisnik predmeta, naprave ili objekta u ostavljenom roku ne ukloni nedostatke ili oštećenja ili ne postavi predmet, napravu ili objekt sukladno odobrenju, komunalni redar naredit će njegovo uklanjanje s javne površine, o trošku vlasnika odnosno korisnika.

# Članak 107.

Kada je za postavljanje predmeta, naprava i objekata na javnu površinu propisana ili ugovorena obveza plaćanja naknada ili poreza u korist Općine, a njihov vlasnik ili korisnik, kao obveznik uplate naknade ili poreza, ne podmiri svoju dospjelu obvezu niti u roku od 8 dana od dana primitka pisane opomene, Nadležni tijelo će o takvim obveznicima izvijestiti komunalno redarstvo, nakon čega će komunalni redar takvom obvezniku, kao korisniku javne površine, rješenjem narediti uklanjanje postavljenog predmeta, naprave ili objekta s javne površine.

Ako vlasnik ili korisnik predmeta, naprave ili objekta ne postupi po rješenju komunalnog redara iz stavka 1. ovoga članka, izvršenje rješenja provest će se putem treće osobe na trošak vlasnika odnosno korisnika.

# Članak 108.

Korisniku javne površine koji u roku važenja odobrenja ili rješenja za korištenje javne površine, dva puta povrijedi odredbe ove Odluke, uskratit će se daljnje korištenje javne površine, na način da će mu se ukinuti odobrenje, odnosno rješenje o korištenju javne površine, te će mu se narediti uklanjanje svih predmeta, naprava i objekata koji se nalaze na javnoj površini.

# Članak 109.

Povrede odredbi ove Odluke od strane korisnika javne površine dokazuju se zapisnicima komunalnog redarstva.

# Članak 110.

Komunalni redar naredit će vlasniku vozila koje se ne koristi u prometu (zbog dotrajalosti, oštećeno, neregistrirano, neispravno i slično), kao i vlasniku kamperskog vozila, lake teretne prikolice i drugih priključnih vozila, koji se nalaze na javnoj površini, da u roku od 3 dana ukloni vozilo s javne površine.

Ako komunalni redar ne utvrdi tko je vlasnik vozila iz stavka 1. ovoga članka, ostavit će na vozilu obavijest vlasniku da ga ukloni s javne površine u roku od 3 dana.

Ako vlasnik vozila ne postupi po nalogu komunalnog redara, vozilo će biti uklonjeno putem treće osobe, a na odgovornost i trošak vlasnika vozila.

Prisilno uklonjeno vozilo odvozi se na odgovarajuće odlagalište, o čemu je komunalno redarstvo, ako je to moguće, dužno obavijestiti vlasnika. Ako vlasnik vozila ne preuzme vozilo u roku od 30 dana od dana primitka obavijesti i ne podmiri troškove uklanjanja i čuvanja (skladištenja) vozila, vozilo će biti prodano na javnoj dražbi.

# Članak 111.

Komunalni redar naložit će uklanjanje i premještanje vozila ostavljenog na javnoj zelenoj površini preko fizičke osobe obrtnika ili pravne osobe kojoj je Općina to povjerila, a na trošak vlasnika vozila.

Komunalni redar naložit će uklanjanje i premještanje vozila bez registarskih pločica parkiranog na javnoj površini preko pravne osobe ili fizičke osobe obrtnika kojoj je to Općina povjerila, a na odgovornost i trošak vlasnika vozila.

Komunalni redar naložit će uklanjanje i premještanje vozila koje onemogućuje pristup vozilu za otpad do mjesta na kojem se nalaze posude za otpad, preko pravne osobe ili fizičke osobe obrtnika kojoj je Općina to povjerila, a na odgovornost i trošak vlasnika.

# Članak 112.

Reklame koje su postavljene bez odobrenja, odnosno suprotno odobrenju, ili po odobrenju kojem je istekao rok, odmah će se ukloniti.

Reklame će se ukloniti posredstvom komunalnog redarstva ili putem treće osobe, a o trošku vlasnika.

# Članak 113.

U postupku uklanjanja protupravno postavljenih predmeta, naprava i objekata na javnoj površini, pored stvarnih troškova premještanja i čuvanja, može se naplatiti i paušalni iznos troškova i to:

* 200,00 kuna za premještanje,
* 100,00 kuna mjesečno po m² površine za skladištenje.

# KORIŠTENJE JAVNIH PARKIRALIŠTA I DRUGIH POVRŠINA JAVNE NAMJENE ZA PARKIRANJE VOZILA

**Članak 114.**

Parkiranje vozila na području Općine dozvoljeno je na uređenim i obilježenim

površinama namijenjenim parkiranju te na drugim površinama gdje to nije protivno zakonskim ili drugim propisima.

Javno parkiralište i druga površina javne namjene za parkiranje vozila (u daljnjem tekstu: Parkirališna površina) su dio javnoprometne površine namijenjene isključivo za parkiranje vozila.

Parkirališne površine moraju biti propisno označene prometnom signalizacijom te se stalno održavati čistima, urednima i u funkcionalnom stanju, a vozila se moraju parkirati unutar označenog parkirnog mjesta.

Parkirališne površine održava Općina, odnosno ovlaštena pravna ili fizička osoba kojoj je to povjereno.

# Članak 115.

Na parkirališnim površinama se horizontalnom i vertikalnom signalizacijom, sukladno propisima, trebaju posebno obilježiti rezervirana parkirališna mjesta za vozila osoba s invaliditetom.

# Članak 116.

Parkirališne površine na području Općine mogu biti s naplatom ili bez naplate.

Parkirališne površine s naplatom su uređene i propisno označene ulične ili izdvojene javne površine na kojima je uvedena naplata parkiranja i koje su označene odgovarajućom prometnom signalizacijom u skladu s propisima o sigurnosti prometa.

# Članak 117.

Parkirališne površine dozvoljeno je koristiti isključivo sukladno postavljenoj prometnoj signalizaciji.

Zabranjeno je parkirališne površine koristiti suprotno postavljenoj prometnoj signalizaciji.

Zabranjeno je za zaustavljanje i/ili parkiranje vozila koristiti parkirno mjesto koje prometnom signalizacijom nije određeno za parkiranje i/ili zaustavljanje te vrste vozila.

Zabranjeno je za zaustavljanje i/ili parkiranje vozila koristiti javnoprometnu površinu koja je prometnom signalizacijom zabranjena za parkiranje i/ili zaustavljanje vozila.

Zabranjeno je parkirati motorna vozila na način da se specijalnom vozilu za odvoz otpada onemogući pristup posudama za otpad ili se na drugi način onemogući odvoz otpada.

# Članak 118.

Na opskrbnim punktovima dozvoljeno je samo zaustavljane vozila kojima se vrši dostava robe, sukladno uvjetima određenima postavljenim prometnim znakom.

Zabranjeno je opskrbne punktove koristiti za zaustavljanje i parkiranje vozila kojima se ne vrši dostava robe ili protivno uvjetima određenima postavljenim prometnim znakom.

# Članak 119.

Općinski načelnik može prostorno i vremenski ograničiti kretanje, zaustavljanje

i parkiranje vozila za vrijeme posebnih manifestacija u Općini.

Parkirališne površine mogu se iznimno privremeno koristiti za druge namjene (za potrebe zabavnih i sportskih manifestacija, u svrhu izvođenja radova i slično), isključivo na temelju odobrenja Nadležnog tijela.

Za privremeno korištenje javnih parkirališta u slučajevima iz prethodnog stavka ovoga članka plaća se naknada sukladno Odluci o visini i načinu obračuna naknade za korištenje javne površine.

Zabranjeno je bez odobrenja ili suprotno odobrenju Nadležnog tijela koristi parkirališne površine za namjene iz stavka 2. ovoga članka.

Na parkirališnim površinama zabranjeno je neovlašteno trgovanje, pretovar robe i druge aktivnosti koje nisu u skladu s namjenom tog prostora.

# ODRŽAVANJE ČISTOĆE I ČUVANJE JAVNIH POVRŠINA

* 1. **Javne površine - općenito**

**Članak 120.**

Javne površine koriste se u skladu s njihovom namjenom.

Javne površine treba održavati tako da budu uredne i čiste te da služe svrsi za koju su namijenjene, a oprema i uređaji na njima moraju biti uredni i ispravni.

Javne površine te objekti i uređaje koji su na njima ili su njihov sastavni dio ne smiju se uništavati, oštećivati niti onečišćavati.

# Članak 121.

Pravna osoba ili fizička osoba obrtnik kojoj je Općina povjerila obavljanje komunalne djelatnosti održavanja čistoće javnih površina dužna ih je redovno i izvanredno održavati i čistiti sukladno programu održavanja komunalne infrastrukture na području Općine.

# Članak 122.

Izvanredno čišćenje javnih površina podrazumijeva čišćenje javnih površina kada su zbog vremenskih nepogoda, više sile ili drugih razloga prekomjerno onečišćene.

# Članak 123.

Na javne površine postavljaju se posude/spremnici za otpatke, koji moraju biti izrađeni od prikladnog materijala i estetski oblikovani.

Posude/spremnike za otpatke na javnim površinama postavlja Općina ili pravna ili fizička osoba kojoj je Općina povjerila obavljanje komunalne djelatnosti održavanja čistoće javnih površina, na mjestima koja određuje Općina, odnosno navedena pravna ili fizička osoba.

Pravna ili fizička osoba kojoj je Općina povjerila obavljanje komunalne djelatnosti održavanja čistoće javnih površina dužna je posude/spremnike za otpatke prazniti i održavati čistima i funkcionalno ispravnima.

Pravna ili fizička osoba kojoj je Općina povjerila obavljanje komunalne djelatnosti održavanja čistoće javnih površina dužna je prati posude za komunalni otpad (kontejnere i sl.) koje se nalaze na javnim površinama, te vršiti dezinfekciju i dezinsekciju, najmanje dva puta godišnje, a po potrebi i češće.

# Članak 124.

Posude za otpatke mogu se postavljati na stupovima, ogradama uz nogostupe, samostojećim postoljima i pročeljima zgrada.

Zabranjeno je postavljanje posuda za otpatke na stupove na kojima se nalaze prometni znakovi, drveća i jarbole za isticanje zastava te na drugim mjestima na kojima bi narušavali izgled naselja, zgrada ili bi ometale promet.

# Članak 125.

Zabranjeno je prebiranje po posudama/spremnicima za otpatke i odnošenje otpada ili dijelova otpada iz istih, na način da se pri tom otpad rasipa oko posude/spremnika i onečišćuje javna površina.

Posude/spremnike za otpad zabranjeno je oštećivati, po njima crtati i pisati te ih premještati sa postavljenog mjesta.

# Članak 126.

Pravna osoba ili fizička osoba obrtnik koja obavlja djelatnost zbog koje dolazi do onečišćavanja javnih površina, dužna ih je redovito čistiti ili osigurati njihovo čišćenje.

Vlasnik odnosno korisnik sportskih ili rekreacijskih objekata, parkova ili igrališta, organizator javnih skupova, javnih priredaba i korisnik javnih površina na kojima su postavljeni privremeni objekti (kiosci i slično), obvezan je čistiti javne površine koje služe kao pristup tim objektima.

Organizator javne priredbe ili događanja dužan je odmah po završetku iste očisti korištenu javnu površinu.

Ako osobe iz stavaka 1., 2. i 3. ovoga članka ne postupe sukladno odredbama ovoga članka, komunalni redar rješenjem će im narediti poduzimanje radnji i mjera u svrhu održavanja komunalnog reda. Ako navedene osobe ne postupe po rješenju komunalnog redara izvršenje rješenja provest će se putem treće osobe na njihov trošak.

# Članak 127.

Na javnim površinama nije dozvoljeno ostavljati bilo kakav otpad ili ih na druge načine onečišćivati, a osobito se zabranjuje:

1. bacanje ili ostavljanje komunalnog otpada izvan spremnika ili kante za otpad ili vršenje drugih radnji koje onečišćuju javne površine,
2. odlaganje građevnog i otpadnog građevnog materijala, zemlje, šute, ogrjeva, željeza, lima i slično,
3. odlaganje glomaznog otpada i ambalaže,
4. ostavljanje vozila bez registarskih tablica, odnosno neregistriranih vozila, prikolica, kamperskih vozila i drugih priključnih vozila, vozila koja se zbog dotrajalosti ne upotrebljavaju u prometu (oštećena, neispravna i slično), olupina vozila, radnih strojeva i slično,
5. ispuštanje otpadnih tekućina bilo koje vrste (ulja, kiseline, boje, otpadnih voda i slično),
6. popravak, servisiranje ili pranje vozila te drugih uređaja i naprava,
7. oštećivanje posuda za odlaganje komunalnog otpada,
8. bacanje ili ostavljanje reklamnih i drugih letaka na vozilima i predmetima na javnim površinama, bez odobrenja Nadležnog tijela,
9. bacanje gorućih predmeta u posude/spremnike za otpatke ili spremnike za odvojeno prikupljanje otpada,
10. paljenje otpada, lišća i slično,
11. odlagati glomazni i EE otpad osim u vrijeme preuzimanja istog od strane davatelja javne usluge prikupljanja miješanog komunalnog i biorazgradivog komunalnog otpada uz prisutnost korisnika javne usluge,
12. zagađivanje i bacanje otpada i otpadnih tvari u korita potoka,
13. svako onečišćavanje i umanjivanje funkcije slivnika i oborinskih kanala,
14. obavljanje radnji kojima se onečišćuju javne površine ili propuštanje obavljanja radnji kojima se sprječava onečišćenje javnih površina,
15. neovlašteno premještanje komunalne opreme i uređaja,
16. bacanje životinjskog, medicinskog i drugog opasnog otpada, koji se zbrinjava u skladu s posebnim propisima,
17. odlaganje ili postavljanje bilo kakvih predmeta kojima se ometa redovito korištenje javne površine odnosno nesmetan prolaz pješaka i vozila,
18. bojanje, crtanje i pisanje po javnim površinama, osim prometne signalizacije koja se vrši sukladno posebnim propisima,
19. obavljanje nužde,
20. pranje osoba, vozila ili drugih predmeta na javnim vodovodnim uređajima i objektima,
21. korištenje dječjih igrališta i sprava za igru djece protivno njihovoj namjeni,
22. izlaganje i prodavanje predmeta, stvari, poljoprivrednih i drugih proizvoda, bez odobrenja Nadležnog tijela,
23. bilo kakvo nenamjensko korištenje i prenamjena javne površine,
24. izvođenje radova bez odobrenja Nadležnog tijela,
25. ispuštanje otpadnih i oborinskih voda na javnu površinu na način kojim se ugrožava sigurnost prometa i prolaznika, odnosno vrši drugi oblik onečišćenja.

# Članak 128.

Vlasnici i korisnici objekata dužni su na javnim površinama (izuzev javnoprometnih površina) ispred svojih objekta u širini svoje parcele uklanjati lišće, granje i drugo raslinje iz uličnih kanala za oborinsku odvodnju radi održavanja stalne funkcionalnosti.

Zabranjeno je zatrpavanje otvorenog kanala za oborinsku odvodnju ili izgradnja kolnog pristupa preko kanala za oborinsku odvodnju, bez odobrenja Nadležnog tijela.

# Članak 129.

Zabranjeno je na javnoprometnim površinama ispred poslovnih prostora (radnji, prodavaonica, skladišta i slično) odlagati drvenu, kartonsku i drugu ambalažu, kao i druge neprimjerene predmete i materijal.

Zabranjeno je ispred zgrade i ograde ili na zgradu i ogradu, odlagati uređaje i predmete koji mogu ozlijediti prolaznike ili im nanijeti neku štetu, te takve predmete i uređaje ostavljati na javnoprometnim površinama.

# Članak 130.

Komunalni redar u slučaju onečišćenja javne površine izazvanim vremenskim nepogodama ili drugim izvanrednim situacijama, naložit će pravnoj ili fizičkoj osobi koja obavlja poslove održavanja odnosno čišćenja, izvanredno čišćenje javne površine.

# Članak 131.

Zabranjeno je dovoditi i puštati kućne ljubimce na prostore dječjih igrališta, cvjetnjake ili uređene travnjake.

Kućni ljubimci mogu se dovoditi i puštati na javnim površinama koje su za tu namjenu određene i posebno označene te na javnim površinama na kojima to nije izričito zabranjeno.

Vlasnik odnosno posjednik kućnog ljubimca dužan je odmah očistiti javnu površinu koja je onečišćena otpacima njegovog kućnog ljubimca.

Uvjeti i način držanja kućnih ljubimaca propisani su posebnom odlukom Općine.

# Članak 132.

Na svim javnim površinama zabranjeno je konzumiranje alkoholnih pića, osim kada se javne površine, temeljem odobrenja Nadležnog tijela, koriste kao terasa za pružanje ugostiteljskih usluga.

Iznimno, rješenjem kojim se odobrava korištenje javnih površina za organiziranje javnog okupljanja radi ostvarivanja gospodarskih, vjerskih, kulturnih, humanitarnih, sportskih, zabavnih i drugih interesa, može se odrediti da je konzumiranje alkoholnih pića na tim javnim površinama dopušteno.

# Javnoprometne površine

**Članak 133.**

Javnoprometne površine moraju se redovito čistiti i prati te na njima otklanjati uočena oštećenja i nedostatke.

Javnoprometne površine čiste se u pravilu danju.

Izvanredno održavanje čistoće javnoprometnih površina odredit će se kada se zbog vremenskih nepogoda ili drugih prilika prekomjerno onečiste ili kada ih je iz bilo kojeg drugog razloga potrebno izvanredno očistiti.

Prometna signalizacija: vertikalna, horizontalna i svjetlosna, kao i druga oprema i uređaji moraju se redovito održavati u čistom i ispravnom stanju.

Ukrasna živica i drugo raslinje u tijelu prometnice i zoni raskrižja mora se redovito orezivati i održavati do visine koja ne ugrožava sigurnost prometa.

# Članak 134.

Zabranjeno je bez odobrenja Nadležnog tijela ograđivanje javnoprometnih površina postavljanjem zapreka, pokretnih naprava, objekata i uređaja, osim kada se obavljaju radovi na javnoprometnim površinama ili na površinama neposredno uz javnoprometne površine.

U izvanrednim situacijama nastalim zbog oštećenja, izvanrednih radova, održavanja manifestacija i slično, komunalni radar može postavljanjem propisane signalizacije i opreme preusmjeriti ili ograničiti kretanje vozila i/ili pješaka na javnoprometnoj površini.

Zabranjeno je postupanje protivno postavljenoj signalizaciji iz stavka 2. ovoga

članka.

# Članak 135.

Zabranjeno je crtanje i pisanje po javnoprometnim površinama bez odobrenja Nadležnog tijela, osim iscrtavanja horizontalne prometne signalizacije sukladno posebnim propisima.

# Članak 136.

Zabranjeno je oštećivati ili uništavati postavljenu prometnu signalizaciju: vertikalnu, horizontalnu i svjetlosnu, kao i drugu opremu i uređaje na javnoprometnoj površini.

Vozač vozila koje sudjeluje u prometu na javnoprometnoj površini istu ne smiju onečišćavati ispuštanjem ulja, nanošenjem blata, rasipanjem tekućeg i rasutog (sipkog) materijala, rasutog tereta i slično.

Vozač vozila koji prevozi pijesak, papir, sjeno, lišće, PVC materijal i drugi rasuti (sipki) teret, vozilo mora prekriti ceradom, gustom mrežom ili na drugi način osigurati da se materijal ne rasipa po javnoprometnoj površini.

# Javne zelene površine

**Članak 137.**

Javne zelene površine moraju se redovno održavati, čistiti i uređivati sukladno godišnjem programu održavanja komunalne infrastrukture na području Općine.

Javne zelene površine održava i uređuje pravna ili fizička osoba kojoj je Općina povjerila obavljanje predmetne djelatnosti.

Javne zelene površine kojima ne upravlja Općina moraju održavati i čistiti vlasnici odnosno korisnici tih površina.

# Članak 138.

Izvršavanje programa održavanja komunalne infrastrukture na području Općine kontrolira Nadležno tijelo.

# Članak 139.

Pod održavanjem javnih zelenih površina podrazumijeva se osobito:

* kosidba trave,
* obnavljanje i rekonstrukcija zapuštenih zelenih površina,
* uklanjanje starih i bolesnih stabala i zamjena novima,
* uklanjanje otpalog granja, lišća i drugih otpadaka,
* održavanje posuda s ukrasnim biljem,
* održavanje pješačkih staza, naprava i opreme na javnim zelenim površinama,
* postavljanje zaštitnih ograda na mjestima uništavanja zelenih površina,
* redovito održavanje i zamjena zaštitnih stupića i ograda,
* održavanje dječjih igrališta,
* obnova uništenog i dotrajalog biljnog materijala,
* rezidba i oblikovanje stabala i grmlja,
* okopavanje bilja,
* zalijevanje zelenih površina i bilja,
* preventivno djelovanje na sprječavanju biljnih bolesti, štetnika i slično,
* gnojidba i folijarno prihranjivanje bilja.

# Članak 140.

Pravna ili fizička osoba koja upravlja ili gospodari sportskim i rekreacijskim površinama, grobljima, kupalištima i drugim površinama, dužna je organizirati pravilno korištenje tih površina te održavati red i čistoću na istima.

# Članak 141.

Zabranjeno je na javnim zelenim površinama obavljati bilo kakve radove ili prekopavanja bez odobrenja ili suprotno odobrenju Nadležnog tijela, osim redovnog održavanja tih površina.

# Članak 142.

Stabla i drugo zelenilo moraju se održavati tako da ne predstavljaju opasnost ili da ne ometaju promet pješaka i vozila na javnim površinama.

Ukoliko stabla i drugo zelenilo predstavljaju opasnost ili ometaju promet pješaka ili vozila, komunalni redar naredit će rješenjem poduzimanje mjera radi otklanjanja uočenih nedostataka.

Ukoliko vlasnik ili korisnik ne postupi po rješenju iz prethodnog stavka ovoga članka, naložene radnje izvršit će se putem treće osobe, a na trošak vlasnika ili korisnika.

# Članak 143.

U cilju ukrašavanja Općine ili zaštite javnih površina, Nadležno tijelo može izdati odobrenje za postavljanje prikladnih posuda sa ukrasnim biljem.

Postavljene posude sa ukrasnim biljem moraju se redovito održavati, što podrazumijeva i sadnju te zalijevanje ukrasnog bilja, a održava ih pravna ili fizička osoba koja je posude postavila.

Ukoliko se posude sa ukrasnim biljem postavljene na javnim površinama ne održavaju u skladu s prethodnim stavkom ovoga članka, naredit će se njihovo uklanjanje.

# Članak 144.

Na javnim zelenim površinama, bez odobrenja Nadležnog tijela, zabranjuje se:

1. raskopavanje,
2. izgradnja parkirališta i kolnih prilaza odnosno prenamjena javnih zelenih površina,
3. odlaganje građevinskog i drugog materijala, kontejnera, organizacija gradilišta i slično,
4. postavljanje bilo kakvih objekata, uređaja, pokretnih naprava, reklama i slično,
5. postavljanje električnih, telefonskih, toplinskih i drugih vodova,
6. ograđivanje javnih zelenih površina,
7. sadnja ili uklanjanje drveća i grmolikog bilja,
8. kampiranje.

# Članak 145.

Radi očuvanja fonda stabala u Općini te zbog izrazitog ekološkog značenja, sječa, orezivanje i sadnja stabala na javnim zelenim površinama, ako nisu obuhvaćene programom održavanja komunalne infrastrukture na području Općine, mogu se izvršiti samo uz odobrenje Nadležnog tijela.

Odobrenjem iz stavka 1. ovoga članka određuje se obujam zamjenske sadnje, biljna vrsta, lokacija i vrijeme.

# Članak 146.

Na javnim zelenim površinama osobito se zabranjuje:

1. zaustavljanje, parkiranje i vožnja motornih vozila (osim vozila koja se koriste za održavanje javnih zelenih površina i komunalnih uređaja na njima),
2. oštećivanje drveća, grmlja, cvjetnjaka, živica i drugog raslinja te postavljanje plakata na drveće,
3. brati plodove, rezati i otuđivati grane, listove i cvjetove, otuđivati bilje te poduzimati i druge neovlaštene zahvate (sadnja bilja i slično),
4. uništavanje, mehaničko oštećivanje, uklanjanje ili premještanje parkovne opreme i pisanje grafita,
5. vezanje bicikla, motora, prikolica, kolica i slično za drveće, grmlje i parkovnu opremu,
6. odlaganje građevnog materijala, glomaznog otpada, šuta, ulja, boja i drugo,
7. rezanje odnosno prekidanje korijenja stabla, kao i polaganje podzemnih instalacija na udaljenosti manjoj od 2 metra od debla pojedinog stabla bez odobrenja,
8. kopanje i odvoženje zemlje, pijeska, humusa i slično,
9. postavljanje bilo kakvih objekata, uređaja, naprava, reklama, reklamnih panoa i slično,
10. postavljanje stolova, stolica i slično,
11. uništavanje šahtova, raspršivača te ostalih nadzemnih dijelova vodonatapnih sustava,
12. šetanje i puštanje kućnih ljubimaca po uređenim javnim zelenim površinama na kojima je to izričito zabranjeno te onečišćenje takvih javnih zelenih površina,
13. loženje vatre i potpaljivanje stabala,
14. kampiranje,
15. nenamjensko korištenje javnih zelenih površina,
16. na bilo koji način onečišćavati i uništavati javnu zelenu površinu, stabla, zasade i parkovnu opremu.

# 4. Uklanjanje snijega i leda

**Članak 147.**

Snijeg i led se obvezno uklanjaju s javnoprometnih površina i krovova zgrada uz javno prometne površine.

Snijeg se s javnoprometnih površina uklanja kad napada do visine od 5 cm, a ako pada neprekidno, mora se uklanjati više puta tijekom dana.

Snijeg i led sa krovova zgrada se uklanja kad postoji opasnost odronjavanja i ugrožavanja sigurnosti prolaznika.

Led se s javnoprometnih površina uklanja čim nastane.

# Članak 148.

Snijeg i led s javnoprometnih površina (osim državnih i županijskih cesta) na području Općine dužna je ukloniti pravna osoba kojoj je Općina povjerila obavljanje komunalne djelatnosti održavanja čistoće javnih površina**.**

Snijeg i led s državnih i županijskih cesta na području Općine dužni su ukloniti upravitelji tih cesta odnosno pravne ili fizičke osobe s kojima isti imaju sklopljen ugovor o održavanju.

# Članak 149.

Snijeg i led s autobusnih stajališta, javnih parkirališta, sportskih objekata i sličnih prostora dužna je ukloniti fizička ili pravna osoba koja upravlja tim površinama odnosno dužna je ukloniti pravna osoba kojoj je Općina povjerila obavljanje komunalne djelatnosti održavanja čistoće javnih površina**.**

# Članak 150.

Snijeg i led s nogostupa ispred stambenih objekata, zgrada, poslovnih prostora ili neizgrađenog građevinskog zemljišta dužan je ukloniti njihov vlasnik odnosno korisnik i to u cijeloj dužini čestice zemljišta odnosno zgrade, bez obzira koji je dio te čestice izgrađen.

Snijeg i led s nogostupa uz kioske i pokretne naprave dužan je ukloniti vlasnik odnosno korisnik kioska ili pokretne naprave.

Snijeg i led s nogostupa uz otvorene terase i s otvorenih terasa ugostiteljskih objekata dužan je ukloniti vlasnik odnosno korisnik ugostiteljskog objekta.

Uklanjanje snijega i leda s nogostupa mora se obavljati na način da se osigura siguran i nesmetan prolaz pješaka, u širini od najmanje 1 m, osim ako nogostup nije uži.

Nije dozvoljeno čišćenje nogostupa tako da se snijeg i led odlažu na očišćeni kolnik i slivnike oborinske odvodnje.

# Članak 151.

Ako osobe iz prethodnih članaka 148, 149 i 150. ove Odluke ne uklone snijeg i led, komunalni redar dostavit će im obavijest da u roku od 12 sati uklone snijeg i led.

Ako osobe iz stavka 1. ovoga članka ne postupe po obavijesti komunalnog redara, Općina će ukloniti snijeg i led putem treće osobe na odgovornost i trošak osoba iz prethodnih članaka.

# Članak 152.

Osobe iz prethodnih članaka 148, 149 i 150. ove Odluke odgovaraju za štetu nastalu zbog ne čišćenja snijega i leda osobi koja je zbog toga pretrpjela štetu.

# Članak 153.

Javnoprometne površine mogu se, radi sprečavanja nastanka leda i sprečavanja klizanja, posipati solju ili drugim odgovarajućim materijalom.

Osoba koja obavlja uklanjanje snijega i leda s javnoprometne površine dužna je osigurati da se sol ili drugi odgovarajući materijal kojim je posipana javnoprometna površina ukloni u roku od 1 dana od dana otapanja snijega i leda.

# Članak 154.

Vlasnici ili korisnici zgrada uz javnoprometnu površinu, koji su kosinom krova okrenuti prema javnoprometnoj površini, dužni su osigurati uklanjanje snijega i leda s takvog krova.

U slučaju da nisu u mogućnosti osigurati uklanjanje snijega i leda s takvog krova, obvezni su na svakom kraju građevine postaviti zapreku s vidljivim i čitkim znakom upozorenja na prijeteću opasnost.

# MJERE ZA ODRŽAVANJE KOMUNALNOG REDA KOJE PODUZIMA KOMUNALNI REDAR

**Članak 155.**

Nadzor nad provedbom komunalnog reda propisanog ovom Odlukom provodi komunalni redar.

Pri obavljanju službene dužnosti komunalni redar nosi službenu odoru i ima službenu iskaznicu.

Izgled službene odore te izgled i sadržaj službene iskaznice komunalnog redara odlukom propisuje izvršno tijelo Općine.

# Članak 156.

U provedbi nadzora nad provedbom ove Odluke komunalni redar je ovlašten:

1. zatražiti i pregledati isprave (osobna iskaznica, putovnica, izvod iz sudskog registra i slično) na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,
2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora,
3. zatražiti pisanim putem od stranke točne i potpune podatke i dokumentaciju potrebnu u nadzoru,
4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i slično),
5. obavljati i druge radnje u svrhu provedbe nadzora.

# Članak 157.

Javnopravna tijela te pravne i fizičke osobe obvezne su komunalnom redaru, bez naknade za rad i troškove, u roku koji im on odredi, omogućiti provedbu nadzora i osigurati uvjete za neometan rad u okviru njegovih ovlaštenja.

Nadležno tijelo ovlašteno je zatražiti pomoć policije ako se prilikom izvršenja rješenja komunalnog redara pruži otpor ili se otpor osnovano očekuje.

U cilju uspostavljanja komunalnog reda i zaštite imovine Općine, komunalni redar može poduzimati odgovarajuće mjere u zajedništvu s nadležnim državnim i drugim tijelima odnosno zaštitarskim tvrtkama.

# Članak 158.

U provedbi nadzora nad provedbom ove Odluke komunalni redar ima pravo i obvezu rješenjem ili na drugi propisani način narediti fizičkim i pravnim osobama mjere za održavanje komunalnog reda i to:

* uklanjanje protupravno postavljenih predmeta, naprava, objekata, uređaja, reklama i drugo,
* zabraniti obavljanje radova,
* zabraniti uporabu komunalnih objekata, uređaja i naprava, ukoliko postoje nedostaci, sve dok se oni ne uklone,
* narediti vraćanje javne površine u prvobitno stanje,
* narediti i druge mjere i radnje u svrhu održavanja komunalnog reda,
* naplatiti novčanu kaznu na mjestu počinjenja prekršaja,
* predložiti pokretanje prekršajnog postupka.

Mjere za održavanje komunalnog reda propisane ovom Odlukom komunalni redar naređuje rješenjem osobi koja je povrijedila odredbe ove Odluke odnosno osobi koja je obvezna otkloniti utvrđenu povredu. Ako se ta osoba ne može utvrditi, rješenje se donosi protiv nepoznate osobe. Ako komunalni redar utvrdi povredu propisa čije izvršenje je ovlašten nadzirati, može donijeti rješenje i bez saslušanja stranke.

# Članak 159.

Protiv upravnih akata koje donosi komunalni redar može se u roku od 15 dana od dana primitka rješenja izjaviti žalba o kojoj odlučuje upravno tijelo Bjelovarsko- bilogorske županije nadležno za poslove komunalnog gospodarstva.

Žalba izjavljena protiv rješenja komunalnog redara ne odgađa njegovo izvršenje.

# Članak 160.

Za prekršaje propisane ovom Odlukom komunalni redar može od počinitelja prekršaja naplatiti novčanu kaznu na mjestu počinjenja prekršaja u visini polovice propisanog minimuma novčane kazne, ako je prekršaj utvrdio obavljanjem nadzora u okviru svoje nadležnosti, neposrednim opažanjem, uporabom tehničkih uređaja te pregledom vjerodostojne dokumentacije.

Smatrat će se da je novčana kazna iz stavka 1. ovoga članka naplaćena na mjestu počinjenja prekršaja ako počinitelj prekršaja nije u trenutku kada je zatečen na mjestu počinjenja prekršaja u mogućnosti platiti novčanu kaznu, a istu plati u roku od 3 dana, te dokaz o izvršenoj uplati dostavi komunalnom redarstvu.

Smatrat će se da je novčana kazna iz stavka 1. ovoga članka naplaćena na mjestu počinjenja prekršaja ako počinitelj prekršaja nije utvrđen u trenutku počinjenja prekršaja ili nije zatečen na mjestu počinjenja prekršaja, a novčanu kaznu plati u roku od 3 dana od primitka obavijesti o prekršaju te dokaz o izvršenoj uplati dostavi komunalnom redarstvu.

Usmeno izrečenu novčanu kaznu prema uvjetima iz stavka 1. ovoga članka komunalni redar naplatit će od počinitelja prekršaja, uz izdavanje potvrde o tome, a bez izdavanja obveznog prekršajnog naloga.

Ako počinitelj prekršaja, sukladno stavcima 1., 2. i 3. ovoga članka plati izrečenu novčanu kaznu, neće se voditi prekršajni postupak, izrečena novčana kazna se ne unosi u prekršajnu evidenciju, a počinitelj prekršaja se ne smatra osobom osuđenom za prekršaj.

# Članak 161.

Ako počinitelj prekršaja ne pristane platiti novčanu kaznu na mjestu počinjenja prekršaja izdat će se obavezni prekršajni nalog s uputom da novčanu kaznu mora platiti u roku od 8 dana od dana pravomoćnosti obaveznog prekršajnog naloga.

Obaveznim prekršajnim nalogom osim novčane kazne može se izreći i paušalna svota troška izdavanja obaveznog prekršajnog naloga, u iznosu do 200,00 kuna.

Novčana kazna smatrat će se u cijelosti plaćenom ako počinitelj prekršaja u roku iz stavka 1. ovoga članka plati dvije trećine izrečene novčane kazne.

# Članak 162.

Novčane kazne naplaćene za prekršaje propisane ove Odlukom prihod su proračuna Općine.

# Članak 163.

Komunalno redarstvo dužno je voditi evidenciju o počiniteljima prekršaja, izrečenim novčanim kaznama te o naplaćenim novčanim kaznama na mjestu počinjenja prekršaja.

# PREKRŠAJNE ODREDBE

**Članak 164.**

Novčanom kaznom u iznosu od 1.000,00 do 5.000,00 kuna kaznit će se za prekršaj pravna osoba ako:

1. kao vlasnik, korisnik, odnosno upravitelj zgrade neodržavane i neuredne vanjske dijelove zgrade ne obnovi i ne održava tako da se obnovljeni dijelovi zgrade uklapaju u cjeloviti izgled zgrade (članak 4. stavak 2. Odluke),
2. djelomično uređuje pročelja višestambenih zgrada (članak 4. stavak 3. Odluke);
3. piše grafite, poruke i slično te na drugi način uništava vanjske dijelove zgrade (članak stavak 4. Odluke),
4. kao vlasnik odnosno korisnik zgrade odmah ne otkloni oštećenja vanjskih dijelova zgrade (pročelje ili pokrov postojeće zgrade), zbog kojih postoji opasnost za život i zdravlje ljudi ili imovinu veće vrijednosti, sukladno posebnim propisima o gradnji (članak 5. Odluke),
5. postupi protivno članku 6. Odluke,
6. postupi protivno članku 7. Odluke,
7. postupi protivno članku 8. Odluke,
8. zgradu koja svojim izgledom, zbog oštećenja ili dotrajalosti vanjskih dijelova, nagrđuje izgled ulice i naselja ne uredi u tijeku godine u kojoj je ta okolnost utvrđena (članak 9. Odluke),
9. postupi protivno članku 10. stavcima 1., 4., 5. i 6. Odluke,
10. postupi protivno članku 11. stavak 2. Odluke,
11. postupi protivno članku 12. stavcima 1., 2. i 4. Odluke,
12. postupi protivno članku 13. Odluke,
13. postupi protivno članku 14. Odluke,
14. postupi protivno članku 17. Odluke,
15. postupi protivno članku 19. stavcima 3., 4. i 5. Odluke,
16. postupi protivno članku 20. stavcima 1., 3., 5. i 7. Odluke,
17. postupi protivno članku 21. stavcima 1., 2. i 3. Odluke,
18. postupi protivno članku 23. stavak 3. Odluke,
19. postupi protivno članku 25. stavcima 2., 3. i 4. Odluke,
20. postavlja plakate na mjestima koja ne služe za tu namjenu bez odobrenja ili suprotno odobrenju Nadležnog tijela (članak 26. stavak 5. Odluke),
21. postupi protivno članku 27. stavcima 1. i 2. Odluke,
22. postavi reklamu na javnu površinu bez odobrenja ili suprotno odobrenju Nadležnog tijela (članak 31. stavak 3. Odluke),
23. baca reklamne i druge letke (iz zrakoplova, balona i slično) na javne površine bez odobrenja ili suprotno odobrenju Nadležnog tijela (članak 31. stavak 4. Odluke),
24. postavi reklamni pano na javnu površinu bez odobrenja ili suprotno odobrenju Nadležnog tijela (članak 32. stavak 3. Odluke),
25. kao vlasnik reklamnog panoa koji nema istaknutu reklamnu poruku ne prekrije odgovarajućim materijalom bijele boje (članak 32. stavak 5. Odluke),
26. postupi protivno članku 33. Odluke,
27. postupi protivno članku 34. Odluke,
28. postupi protivno članku 35. Odluke,
29. postupi protivno članku 37. stavcima 3. i 4. Odluke,
30. postupi protivno članku 40. Odluke,
31. postupi protivno članku 41. stavcima 4. i 5. Odluke,
32. postupa protivno članku 43. Odluke,
33. postupi protivno članku 45. stavcima 2. i 4. Odluke,
34. postavlja poštanske sandučiće bez odobrenja Nadležnog tijela (članak 46. stavak 2. Odluke),
35. na objekte, javne površine i druge prostore postavlja spomenike, spomen ploče, skulpture i slične predmete te postavljene uklanja, bez odobrenje Nadležnog tijela (članak 47. Odluke),
36. postupi protivno članku 49. Odluke,
37. stajalište koristi protivno namjeni za koju je određeno (članak 50. stavak 2. Odluke),
38. postupi protivno članku 51. Odluke,
39. groblja koja su joj povjerena na upravljanje ne održava čistima i urednima (članak

52. stavak 1. Odluke),

1. postupi protivno članku 53. Odluke,
2. kao vlasnik odnosno korisnik septičke jame redovno i na vrijeme ne zatraži njezino čišćenje kako ne bi došlo do prelijevanja, a time i onečišćenja okoline (članak 54. stavak

1. Odluke),

1. izlijeva fekalije u vodotoke, odnosno izvan za to predviđenih mjesta (članak 54. stavak 4. Odluke),
2. postupi protivno članku 56. Odluke,
3. ne poduzme mjere propisane člankom 57. Odluke,
4. ne poduzme mjere propisane člankom 58. Odluke,
5. postupi protivno članku 59. Odluke,
6. postupi protivno članku 63. stavcima 3. i 5. Odluke,
7. postupi protivno članku 65. stavak 2. Odluke,
8. postupi protivno članku 66. Odluke,
9. postupi protivno članku 67. Odluke,
10. postupi protivno članku 70. stavku 2. Odluke,
11. postupi protivno članku 71. stavcima 2. i 3. Odluke,
12. na javne površine postavlja montažne objekte i druge naprave za potrebe javnih manifestacija bez odobrenja ili suprotno odobrenju Nadležnog tijela (članak 72. Odluke),
13. na javnim površinama izlaže i nudi robu na prodaju putem pokretnih prodavača, te pruža marketinške i slične usluge, bez odobrenja ili suprotno odobrenju Nadležnog tijela (članak 73. Odluke),
14. na javnim površinama postavlja stolove, stolice, suncobrane, stalke, police, reklamne panoe i slično, bez odobrenja ili suprotno odobrenju Nadležnog tijela (članak 74. stavak 6. Odluke),
15. postupi protivno članku 85. stavcima 1. i 2. Odluke,
16. kao vlasnik ili korisnik poslovnog prostora koji koristi javnu površinu istu ne održava čistom i urednom (članak 76. stavak 1. Odluke),
17. postupi protivno članku 77. stavcima 2., 3. i 4. Odluke,
18. kao vlasnik ili korisnik poslovnog prostora nakon isteka ugovora ili rješenja o korištenju javne površine ne ukloni stolove, stolice i ostalu opremu s javne površine, te ako istu ne dovede u prvobitno stanje (članak 78. stavak 1. Odluke),
19. uređuje i oprema odobrenu javnu površinu, što podrazumijeva veće, složenije i obimnije zahvate u prostoru, bez posebnog odobrenja općinskog načelnika i Nadležnog tijela (članak 79. Odluke),
20. postupi protivno članku 80. Odluke,
21. postavlja reklamu na javnu površinu bez odobrenja ili suprotno odobrenju Nadležnog tijela (članak 82. stavak 5. Odluke),
22. se reklamira putem razglasa na javnim površinama bez odobrenja ili suprotno odobrenju Nadležnog tijela (članak 82. stavak 7. Odluke),
23. bez odobrenja ili suprotno odobrenju Nadležnog tijela postavlja objekte, uređaje ili naprave, te obavlja bilo kakve radove na javnim zelenim površinama (članak 83. stavak

4. Odluke),

1. bez odobrenja ili suprotno odobrenju Nadležnog tijela na javnim zelenim površinama postavlja parkovnu opremu: ljuljačka, tobogan, penjalica, vrtuljak i slične naprave za igru djece, klupa, stol, parkovna ogradica, zaštitni stupići, posude za otpatke i slično (članak 84. stavak 5. Odluke),
2. postupi protivno članku 85. Odluke,
3. postupi protivno članku 86. stavak 1. Odluke,
4. na javnoj površini obavlja bilo kakve radove bez odobrenja odnosno suprotno odobrenju Nadležnog tijela (članak 87. stavak 1. Odluke),
5. kao investitor odnosno izvođač radova nakon izvršenih radova na javnoj površini istu ne vrati u prvobitno stanje (članak 87. stavak 3. Odluke),
6. postupi protivno članku 88. stavak 4. Odluke,
7. postupi protivno članku 89. Odluke,
8. postupi protivno članku 90. Odluke,
9. postupi protivno članku 92. stavak 2. Odluke,
10. postupi protivno članku 93. Odluke,
11. postupi protivno članku 94. Odluke,
12. postupi protivno članku 96. stavcima 1. i 2. Odluke,
13. kao investitor odnosno izvođač građevinskih radova višak zemlje od iskopa i otpadni građevinski materijal ne odloži na za tu svrhu predviđena odlagališta (članak 97. stavak 1. Odluke),
14. odlaže zemlju od iskopa i otpadni građevinski materijal izvan odlagališta predviđenih za tu svrhu (članak 97. stavak 3. Odluke),
15. postupi protivno članku 98. Odluke,
16. postupi protivno članku 99. stavcima 2., 3., 4. i 5. Odluke,
17. postupi protivno članku 100. Odluke,
18. parkirališne površine koristi suprotno postavljenoj prometnoj signalizaciji (članak

117. stavak 2. Odluke),

1. za zaustavljanje i/ili parkiranje vozila koristi parkirno mjesto koje prometnom signalizacijom nije određeno za parkiranje i/ili zaustavljanje te vrste vozila (članak 117. stavak 3. Odluke),
2. za zaustavljanje i/ili parkiranje vozila koristi javnoprometnu površinu koja je prometnom signalizacijom zabranjena za parkiranje i/ili zaustavljanje vozila (članak

117. stavak 4. Odluke),

91. opskrbne punktove koristi za zaustavljanje i parkiranje vozila kojima se ne vrši dostava robe ili protivno uvjetima određenima postavljenim prometnim znakom (članak

118. stavak 2. Odluke),

1. postupi protivno članku 119. stavcima 4. i 5. Odluke,
2. postupi protivno članku 120. stavak 3. Odluke,
3. postupi protivno članku 122. Odluke,
4. postupi protivno članku 123. stavcima 3. i 4. Odluke,
5. postavlja posude za otpatke na stupove na kojima se nalaze prometni znakovi, drveća i jarbole za isticanje zastava te na druga mjesta na kojima bi narušavali izgled naselja, zgrada ili bi ometale promet (članak 124. stavak 2. Odluke),
6. postupi protivno članku 125. stavak 2. Odluke,
7. postupi protivno članku 126. stavcima 1., 2. i 3. Odluke,
8. postupi protivno članku 127. Odluke,
9. postupi protivno članku 128. Odluke,
10. postupi protivno članku 129. Odluke,
11. postupi protivno članku 134. stavcima 1. i 3. Odluke,
12. postupi protivno članku 136. stavak 1. Odluke,
13. postupi protivno članku 137. stavak 3. Odluke,
14. postupi protivno članku 140. Odluke,
15. postupi protivno članku 141. Odluke,
16. postupi protivno članku 143. stavak 2. Odluke,
17. postupi protivno članku 144. Odluke,
18. postupi protivno članku 145. stavak 1. Odluke,
19. postupi protivno članku 146. Odluke,
20. postupi protivno članku 148. Odluke,
21. postupi protivno članku 149. Odluke,
22. postupi protivno članku 150. Odluke,
23. postupi protivno članku 153. stavak 2. Odluke,
24. postupi protivno članku 154. Odluke.

# Članak 165.

Novčanom kaznom u iznosu od 500,00 do 1.000,00 kuna kaznit će se za prekršaje iz članka 164. ove Odluke odgovorna osoba u pravnoj osobi.

# Članak 166.

Novčanom kaznom u iznosu od 750,00 do 3.000,00 kuna kaznit će se za prekršaje iz članka 164. ove Odluke fizička osoba obrtnik i osoba koja obavlja drugu samostalnu djelatnost, koja počini prekršaj u vezi obavljanja njezina obrta ili druge samostalne djelatnosti.

# Članak 167.

Novčanom kaznom u iznosu od 500,00 do 1.500,00 kuna kaznit će se fizička osoba ako:

1. počini prekršaj iz članka 164. ove Odluke,
2. parkira motorno vozilo na način da se time specijalnom vozilu za odvoz otpada onemogući pristup posudama za otpad ili se na drugi način onemogući odvoz otpada (članak 117. stavak 5. Odluke),
3. prebire po posudama/spremnicima za otpatke na javnim površinama i/ili odnosi otpad ili dijelove otpada iz istih, na način da se pri tom otpad rasipa oko posude/spremnika i onečišćuje javna površina (članak 125. stavak 1. Odluke),
4. dovodi i pušta kućne ljubimce na prostore dječjih igrališta, cvjetnjake ili uređene travnjake (članak 131. stavak 1. Odluke),
5. kao vlasnik odnosno posjednik kućnog ljubimca odmah ne očisti javnu površinu koja je onečišćena otpacima njegovog kućnog ljubimca (članak 131. stavak 3. Odluke),
6. na javnim površinama konzumira alkoholna pića (članak 132. stavak 1. Odluke),
7. crta i piše po javnoprometnim površinama bez odobrenja Nadležnog tijela (članak

135. Odluke),

10. postupi protivno članku 136. stavcima 2. i 3. Odluke.

# Članak 168.

Novčanom kaznom u iznosu od 300,00 do 1.000,00 kuna kaznit će se fizička osoba – roditelj odnosno staratelj djeteta koje je počinilo prekršaj iz članka 167. ove Odluke, ako je propustio dužnost staranja o djetetu.

Dijete je osoba do navršenih 14 godina života.

# PRIJELAZNE I ZAVRŠNE ODREDBE

**Članak 169.**

Odredbe glave III. ove Odluke koje se odnose na javne površine na odgovarajući

se način primjenjuju i na zemljište u vlasništvu Općine.

# Članak 170.

Za predmete, naprave i objekte postavljene na javne površine te na površine i objekte u vlasništvu drugih osoba bez odobrenja Nadležnog tijela, a prije stupanja na snagu ove Odluke, potrebno je ishoditi odobrenje, u protivnom isti će biti uklonjeni.

# Članak 171.

Danom stupanja na snagu ove Odluke prestaje važiti Odluka o komunalnom redu (KLASA: 363-01/09-12, URBROJ: 2123-05-01/09 od 07.09.2009.), I. izmjene i dopune (KLASA: 363-04/11-03, URBROJ: 2123-05-01/11 od 18.03.2011.), 2. izmjene i dopune (KLASA: 363-01/15-01/4, URBROJ: 2123-05-01-15-1 od 22.09.2015.).

# Članak 172.

Postupci započeti do stupanja na snagu ove Odluke nastavit će se i dovršiti po odredbama Odluke o komunalnom redu (KLASA: 363-01/09-12, URBROJ: 2123-05-01/09 od 07.09.2009.), I. izmjene i dopune (KLASA: 363-04/11-03, URBROJ: 2123-05-01/11 od 18.03.2011.), 2. izmjene i dopune (KLASA: 363-01/15-01/4, URBROJ: 2123-05-01-15-1 od 22.09.2015.).

# Članak 173.

Ova Odluka stupa na snagu osmog dana od dana objave u „Općinskom glasniku Općine Šandrovac“.

**OPĆINSKO VIJEĆE OPĆINE ŠANDROVAC**

 Predsjednik Općinskog vijeća

 Miroslav Sokolić